
12. november 2026 nr 

Neeme küla Mändneeme tee lõik 1 kinnisasja sundvõõrandamine 
I Faktilised asjaolud
1. Jõelähtme vallas Neeme külas asub Mändneeme tee lõik 1 (katastritunnus 24501:001:3723, sihtotstarve 100% transpordimaa, pindala 581 m2) katastriüksus millel kulgeb Jõelähtme valla tervikteede nimekirja kantud Mändneeme tee (tee nr 2451496). Mändneeme tee lõik 1 katastriüksus kuulub kinnistusregistriosa nr 4989602 koosseisu, kinnisasja omanikuna on 02.07.2001 sisse kantud Eduard Neeme (36209210302), registriosa III ja IV jaos kanded puuduvad.
1.1 Kuni 28.09.2026 oli Mändneeme tee lõik 1 katastriüksus osaks Ihasalu tee 128 (end. katastritunnus 24505:001:0185) katastriüksusest.

2. Mändneeme tee lõik 1 maaüksusel paiknevas lõigus ei ole sõlmitud eratee avalikuks kasutamiseks kokkuleppeid, seega on tegemist erateega. 

3. Maaüksuse osas ei ole ei kehtivat ega koostamisel olevat detailplaneeringut.

4. Ehitisregistris Mändneeme tee lõik 1 maaüksusega seotud ehitisi ei ole. Faktiliselt asub kinnisasjal pinnatud kattega sõidutee. Lisaks on tuvastatud, et maaüksusel paikneb tõkkepuu ning selle teenindamiseks vajalik maa-alune elektrikaabel. Tõkkepuu ja elektrikaabli omanikena on menetluses esitatud tõendite alusel tuvastatud kolmandad isikud.  Muid ehitisi ega rajatisi Mändneeme tee lõik 1 maaüksusel Jõelähtme vallale teadaolevalt ei paikne, maaomanik ei ole esitanud vallale vastupidist teavet kinnitavaid tõendeid. Ihasalu tee 128 kinnisasjal paiknev elamu asub teest ca 22 meetri kaugusel.
5. Mändneeme tee kogupikkus on 441 meetrit, millest ca 262 meetrit (Mändneeme tee lõik 1, 2, 4, 5, Mändneeme tee 1a ja Mändneeme tee 14 katastriüksustel) on pinnatud kattega sõidutee. Ülejäänud ulatuses (ca 179 meetrit; Mändneeme tee 20, Ihasalu tee 144a, Metsasaigu) on tegemist jalgsi juurdepääsuga kallasrajale.  
5.1. 205 meetrit sõiduteest on avalikus kasutuses: Mändneeme tee lõik 2, 4, 5 maaüksustel munitsipaalomandi alusel, Mändneeme tee la ja Mändneeme tee 14 maaüksustel sundvalduse alusel (Jõelähtme Vallavalitsuse 08.01.2026 korraldus nr 8 „Sundvalduste seadmine ja erateede avalikuks kasutamiseks määramine“). Mändneeme tee lõik 1 kinnisasjal paiknevas ulatuses (57 meetrit, mis on Mändneeme tee esimene osa) on ainsa sõidutee lõiguna käesoleva otsuse tegemise ajahetkel tee eratee.
5.2. Kinnisasja omanik ei ole maaüksusel paiknevat teed ehitanud, seda hooldanud ning tee ehitamise, kasutamise ja majandamisega seotud mistahes kulusid kandnud.

5.3. Mändneeme tee on ajalooline tee, mis tekkis enne Eesti Vabariigi taasiseseisvumist. Tee tekkis algselt Ihasalu teest lõunasse jääva metsamassiivi tarbeks kuivenduskraavi rajamisel. Kraavi rajamise käigus tõsteti pinnas kraavipervele ning siluti sõidetavaks. Alguses oli tee eesmärk metsale selle majandamiseks ligi pääseda, hiljem hakati seda kasutama elamutele juurdepääsuna. 
5.4. Mändneeme tee on ainsaks juurdepääsuks 19-le kinnisasjadele, millest hoonestatud on 7 elamumaa kinnisasja ning millel paikneb kokku 8 elamukohta (Mändneeme tee 5 kinnisasjal on 2 eraldiseisvat elamut). Mändneeme tee on kinnistutele juurdepääsuna faktiliselt kasutuses olnud enam kui mitukümmend aastat.

5.5. Mändneeme tee on Jõelähtme valla kehtiva (01.01.2024-30.04.2028) heakorrahanke teede põhinimekirja tee ning Jõelähtme vald korraldab Mändneeme teel teehoolet samaväärselt Jõelähtme valla avalike teedega vastavalt seisunditasemele 3 kehtestatud nõuetele. Mändneeme tee oli Jõelähtme valla eelmise heakorrahanke (01.11.2019-31.12.2023) põhinimekirja tee ning Jõelähtme vald korraldas Mändneeme teel teehoolet samaväärselt Jõelähtme valla avalike teedega vastavalt määratud seisunditasemele.
6. Jõelähtme valla koostamisel olevas üldplaneeringus kavandatakse Mändneeme teed juurdepääsuna kallasrajale.
II Menetluse käik
7. 22.11.2024 esitas Neeme küla eestseisus ettepaneku lahendada Mändneeme tee kasutuse küsimus tee avalikku kasutusse võtmisega, et tagada kõikidele Mändneeme tee äärsetele kinnistutele neile vajalik juurdepääs.
8. 16.01.2025 kirjaga nr 5-5/253 pöördus Jõelähtme vald kõikide puudutatud isikute, sh Mändneeme tee lõik 1 kinnisasja omaniku (endine aadress Ihasalu tee 128), poole välja selgitamaks nende seisukohti ja võimalusi Mändneeme tee avalikku kasutusse võtta eraomandisse kuuluvates osades.

9. 17.02.2025 kirjaga vastas omanik pöördumisele ning avaldas soovi Ihasalu tee 128 kinnistut puudutava tee osas pidada läbirääkimisi. Maaomanik avaldas, et põhimõtteliselt pooldab tee avalikku kasutusse võtmist, selleks teed teenindava maa-ala väljajagamist ning vallale üleandmist ja sama protsessi käigus kogu kinnisasja kruntimist vastavalt uue üldplaneeringu tingimustele ja piirkonna väljakujunenud olukorrale.
10. 23.04.2025 toimus Jõelähtme vallamajas valla esindajate ja maaomaniku vaheline kohtumine. Kohtumisel arutati maaomaniku soove kinnistu jagamise osas, selgitati kehtivaid piiranguid ning määrati tähtaeg kuni 07.05.2025 anda kirjalikult teada, kas maaomanikul on valmidus kaaluda vallavalitsuse poolt tehtud ettepanekut (kinnistu jagamine selliselt, et Mändneeme teest esimene olemasoleva elamu teenindamiseks vajalik elamumaa krunt moodustatakse üldplaneeringus sätestatust väiksemana ning ülejäänud kinnistu jagatakse kuni ehituskeeluvööndini üldplaneeringukohasteks kruntideks). Kohtumise protokoll toimetati maaomanikule kätte e-kirjaga 28.04.2025

11. 07.05.2025 esitas maaomanik oma arvamuse Mändneeme tee avalikku kasutusse võtmise ettepaneku kohta. Omaniku hinnangul ei ole põhjendatud kinnistu õueala käsitlemine Mändneeme tee osana, kuna ajalooliselt ei ole seal teed paiknenud ning kinnistu maaeraldusest ei tulene tee olemasolu ega sellega seotud piiranguid. Omanik leiab, et õueala määramine avalikult kasutatavaks teeks riivaks intensiivselt tema omandiõigust ning tooks kaasa olulised ja pöördumatud muutused elukeskkonnas. Elamust ligikaudu 15 meetri kaugusel kulgev avalik tee kahjustaks omaniku privaatsust ja turvalisust, suurendaks liiklusest tulenevaid häiringuid ning piiraks kinnistu senist kasutamist ja edasisi arendusvõimalusi. Lisaks kaasneks tee rajamisega märkimisväärne varaline kahju nii tee alla jääva maa kaotuse kui ka ülejäänud kinnistu turuväärtuse ja atraktiivsuse vähenemise tõttu. 
11.1. Maaomanik esitas samas kirjas omapoolsed tingimused tee avalikku kasutusse andmiseks:
1) vähendatakse ehituskeeluvööndit nii, et kinnistu mereäärsel osal paiknevale häilule tekib ehitusvõimalus; 
2) olemasoleva elamu teenindamiseks moodustatakse 4000 m2 suurune krunt millele ei seata vähendavaid täisehituse piiranguid; 
3) ülejäänud kinnistu jagatakse omaniku soovil vastavalt vajadusele, ilma edaspidiste vallapoolsete takistusteta üldplaneeringus kehtestatud kuni 7000 m² krundisuuruse nõudele ja tingimusel ning garantiiga, et uutele tekkivatele kinnistutele on tagatud takistamatu ehitusõiguste seadmine läbi projekteerimistingimuste; 
4) makstakse hüvitist privaatsuse, perspektiivi ja elukeskkonna kadumise eest; 
5) omavalitsus ehitab müratõkke täispikkuses teeäärsele küljele, ka pöörangualadele, mis jäävad elumaja ja tee vahele, piirde kõrgus minimaalselt 1,8m, hoolduskohustus jääb vallale; 
6) kinnistusisesed trassid säilitatakse ja seatakse tähtajatu ja tasuta servituut maaomaniku kasuks; 
7) säilitatakse maaomanikule mahasõidud Ihasalu ja Mändneeme teelt; 
8) makstakse hüvitist 60 €/m2 kohta; 
9) tee jääb ainult kohalike elanike kasutusse, kehtestatakse kiiruspiirang 10km/h, raskeliiklus keelatakse 22:00-8:00, tee hooldust ja lumetõrjet teostatakse kell 8:00-22:00; 
10) tänavavalgustust ei suunata elamu aknale, kasutatakse liikumisanduriga valgusteid, valgustid peavad olema madalal; 
11) seatakse tasuta servituut, mis tagaks tulevase liitumise võimaluse piirkonna ühiskanalisatsiooniga või muude trassidega; 
12) piiratakse teeäärsel alal kõrghaljastuse kasvukõrgust kujul, mis ei varjutaks päikest.
12. 16.09.2025 kirjaga nr 5-5/253-14 selgitas vallavalitsus maaomanikule, milliseid esitatud nõudmisi ja miks ei ole võimalik või põhjendatud täita ning algatas sundvalduse seadmise menetluse Ihasalu tee 128 (end. katastritunnus 24505:001:0185, registriosa 4989602) kinnisasjale ca 595 m2 (PARI ID 953098) ulatuses eesmärgiga kinnisasja läbiva Mändneeme tee eratee avalikku kasutusse võtta.

13. 26.09.2025 kinnitas maaomanik menetluse algatamise teate kättesaamist ning 24.10.2025 esitas menetluse algatamise osas oma arvamused, vastuväited ning ettepanekud. Kinnisasja omanik ei nõustunud sundvalduse seadmisega leides, et kinnistul paiknev tee ei ole ajalooline ega avalikult kasutatav tee, vaid tema enda rajatud eratee, mille olemasolu ega sellest tulenevaid kitsendusi ei kajasta kinnistu moodustamise alusdokumendid. Omaniku hinnangul on vallavalitsus varasemalt väljastanud naaberkinnistutele ehitus- ja kasutuslube ilma õiguspärase juurdepääsu olemasolu kontrollimata ning jätnud ta asjaomastesse menetlustesse kaasamata. Sundvalduse seadmine ligikaudu 595 m² suurusele õueala osale riivaks ebaproportsionaalselt tema omandiõigust, kahjustaks privaatsust ja turvalisust, piiraks kinnistu kasutusvõimalusi ning põhjustaks varalist kahju. Tuleb kasutada alternatiivseid juurdepääsuvõimalusi Ihasalu tee 132 ja Ihasalu tee 144a kinnistute kaudu. Menetluse jätkamise korral soovib omanik sõltumatute eksperthinnangute koostamist ja kõigi kaasnevate kahjude hüvitamist, maaomanik ei pea mistahes tõendeid menetluses esitama. 

13.1. Samas kirjas esitas maaomanik 4 ettepanekut küsimuse lahendamiseks: 

1) vald lahendab Ihasalu tee 128 kinnistu jagamise maaomaniku 09.05.2025 kirjas toodud põhimõtete alusel ning vastu pakub tasuta valmisehitatud teed koos 595 m2 õuealaga avalikuks kasutuseks; 

2) vald jagab Ihasalu tee 128 kinnistu sarnaselt piirkonnas väljakujunenud praktikale (kus moodustavate kruntide suurused jäävad vahemikku 3000–4000 m²) alates läänepoolsest kinnistu otsast suunaga itta kuni ehituskeelu vööndini 200m, tagades selliselt mulle võrdse kohtlemise, õiglase tasakaalu ja kompensatsiooni, mille eest vastu pakub tasuta valmisehitatud teed koos 595 m2 õuealaga avalikuks kasutuseks; 

3) tee-ala 595 m2 sundvõõrandatakse kinnistu turu- ja seadusliku väärtuse alusel, arvestades, et kinnistust väljalõigatav õueala osa on iseseisvalt kasutatav. Tegemist on põhjendatud pakkumisega koos õiglase ja kohese hüvitisega, mis sisaldaks lisaks rahalisele kompensatsioonile ka motivatsiooni-, talumis- ja tasakaalustuskomponente, tulenevalt kinnistul kehtiva seadusliku olukorra muutmisest, omandiõiguse riivest ja tekkivast talumisest; 

4) muud valla poolt välja pakutavad ettepanekud, mis hõlmaksid ka ülejäänud kinnistu proportsionaalset ja võrdset käsitlemist ning jagamist, vastavalt piirkonnas väljakujunenud praktikatele.
14. 13.11.2025 kirjaga nr 5-5/253-20 algatas Jõelähtme Vallavalitsus maaomaniku 24.10.2025 kirjas esitatud ettepanekust nr 3 tulenevalt kinnisasja osa avalikes huvides omandamise menetluse KAHOS § 4 lg 1 p 8 (eratee avalikuks kasutamiseks) alusel. Omandamise esemeks märgiti registriosa nr 4989602 kinnisasja osa, millel asub eratee Mändneeme tee. Maaomanikule selgitati menetlusosalise õiguseid ja kohustusi, menetluse edasist käiku ning määrati tähtaeg nõutud teabe esitamiseks ja menetluse algatamise osas arvamuse andmiseks. Samuti  peatati 16.09.2025 kirjaga nr 5-5/253-14 algatatud sundvalduse seadmise menetluse kuni kinnisasja avalikes huvides omandamise menetlust lõpetava otsustuseni.

16. 13.11.2025 tellis Jõelähtme Vallavalitsus 7. taseme hindajalt KAHOS § 12 vastava hindamisaruande, et selgitada välja omandatava kinnisasja väärtus ning omandamisega seotud muu varaline kahju, mis kuulub kinnisasja omandamisel hüvitamisele. Hindajale anti hindamise läbiviimiseks menetluses tolleks ajahetkeks kogutud materjalid ja seisukohad: Jõelähtme Vallavalitsuse 16.01.2025 kiri nr 5-5/253, maaomaniku 17.02.2025 kiri, 23.04.2025 kohtumise protokoll, maaomaniku 07.05.2025 kiri, Jõelähtme Vallavalitsuse 16.09.2025 kiri nr 5-5/253-14, maaomaniku 26.09.2025 kiri ja Jõelähtme Vallavalitsuse 13.11.2025 kiri nr 5-5/253-20. Hindajal paluti hindamisaruandes kajastada maaomaniku kirjades avaldatud seisukohti varalise ja mittevaralise kahju tekkimise kohta.
17. 24.11.2025 kirjaga esitas maaomanik taotluse menetluse peatamiseks seoses üldplaneeringu menetlusega. Maaomaniku hinnangul ei ole piisavalt kaalutud tema varasemaid ettepanekuid, sealhulgas alternatiivseid juurdepääsulahendusi Ihasalu tee 132 ja 144a kinnistute kaudu, teda koheldakse Ihasalu tee 132 kinnisasjast erinevalt ja seetõttu ebavõrdselt. Kinnisasja omandamine ei ole proportsionaalne meede. Ühtlasi avaldas maaomanik, et tema 24.10.2025 kirjas esitatud võõrandamisettepanek oli mõeldud üksnes kompromisslahenduse leidmiseks ega tähenda tingimusteta nõusolekut sundvõõrandamise menetluse läbiviimiseks. Omanik palus kirjalikke põhjendusi Ihasalu tee 128 kinnistu kruntimise põhimõtete kohta ning selgitusi kas ja miks need erinevad naaberkinnistutest.
18. 10.12.2025 kirjaga nr 5-5/253-25 pikendas vallavalitsus maaomaniku 24.11.2025 kirjas esitatud selgitustaotlusele vastamise tähtaega kuni 16.01.2026.
19. 13.01.2026 esitas hindaja eksperthinnangu nr 303/1225H. Hindamisega tuvastati, et aadressil Harju maakond, Jõelähtme vald, Neeme küla, Ihasalu tee 128 asuvast kinnisasjast tehtava hoonestamata äralõike hüvitamise eesmärgil hinnatav väärtus on 600 (kuussada) eurot, (s.o. ca 1 eur/m2 äralõike hariliku väärtuse arvestuses) ning kaasnevat kahju ja saamata jäävat tulu ei ole.

20. 16.01.2026 kirjaga nr 5-5/253-25 vastas vallavalitsus maaomaniku selgitustaotlusele milles, kirjeldas asjaolusid, mille tõttu ei ole Ihasalu tee 132 võrreldav Ihasalu tee 128 maaüksusega, selgitas Ihasalu tee 128 kinnisasjal paikneva ehituskeeluvööndit puudutavat, selgitas mil viisil on maaomanikul lihtsate maakorraldustoimingute kaudu kinnistut jagada, andis selgitused proportsionaalsuse ja meetme valiku kohta, selgitati täiendavalt kinnisasja omandamise menetluse etappe. Jäeti rahuldamata maaomaniku taotlus kinnisasja omandamise menetluse peatamiseks. Edastati maaomanikule eksperthinnang nr 303/1225H ning tehti KAHOS § 26 lg 2 alusel ettepanek omandada menetluse esemeks olev kinnisasja osa eksperthinnangus tuvastatud väärtuse, st 600,00 euro eest. Maaomanikku informeeriti täiendavatest seaduses ettenähtud tasudest ning hindamise tulemusega mittenõustumise võimalikkusest.
21. 04.02.2026 toimus maaomaniku ja vallavalitsuse esindajate vahel kohtumine, mille käigus maaomanik tegi taas Ihasalu tee 128 kinnistu kruntimise ettepaneku: Ihasalu tee 128 olemasolevast katastriüksusest moodustatakse maakorraldustoimingute (jagamise) kaudu uued maaüksused ja tekib viis (5) lõppastmes elamumaana hoonestatavat maaüksust (1tk ca 3000 m2 olemasoleva hoone juurde, 1tk ca 5000 m2, 3tk ca 7000 m2) ja 2 maatulundusmaa maaüksust (ehituskeeluvööndis paiknevast osast, millest 1tk ca 1ha ja 1tk ca 1,7ha). Kirjeldatud jagamise võimalikkuse eest on maaomanik valmis seadma koheselt Mändneeme tee avalikuks kasutamiseks isikliku kasutusõiguse Jõelähtme valla kasuks ning maakorraldustoimingute käigus jagama ka teed teenindava maa-ala (ca 595 m2) Ihasalu tee 128 kinnistust eraldi ja selle tasuta Jõelähtme vallale üle andma. Kohtumisel pikendati 16.01.2026 kirjaga nr 5-5/253-25 määratud tähtaega kuni 16.03.2026.
22. 13.02.2026 vastas vallavalitsuse esindaja e-kirja teel maaomaniku 04.02.2026 esitatud ettepanekutele. Maaomanikule selgitati, et ei ole maaomaniku soovile põhimõtteliselt vastu, kuid sellise maakorralduse elluviimine on õiguslikult võimalik vaid läbi üldplaneeringut muutva
detailplaneeringu, sest maaomaniku poolt soovitav lahendus on vastuolus kehtiva üldplaneeringuga ja maakorraldusnõuetega. Juhul kui maaomanik taotluse esitab, on vallavalitsus nõus menetluse algatamisega ning detailplaneeringu menetluse ajaks on vajalik isikliku kasutusõiguse seadmine Mändneeme tee avalikku kasutusse võtmiseks.
23. 16.03.2026 esitas maaomanik vastuse kinnisasja osa avalikes huvides omandamise ettepanekule. Maaomanik avaldas, et ei vaidle vastu vajadusele tagada juurdepääs naaberkinnistutele, avaldades seejuures:

1) tee ajalooline olemasolu on tõendamata;

2) ta on tee rajanud rajatud oma kinnistu perspektiivset arendust silmas pidades;

3) privaatsus ja elukeskkond saavad rikutud, tekib müra, on vajalik rajada müratõke, eksperthinnang ei ole kirjeldatud mõjusid, kaasnevat kahju, talumisi ja kaasnevaid kulusid piisavalt hinnanud ega arvesse võtnud;

4) kaob võimalus oma soovile vastavalt ülejäänud kinnisasja kruntida;

5) tegemist on tupikteega, väheste kinnistute teenindamine ei ole avalik huvi, mis õigustaks eraomandisse sekkumist;

6) alternatiivseid lahendusi (kokkuleppeline servituut, kasutusõiguse seadmine, liikluskorralduslikud vahendid) ei ole kaalutud, ei ole veenvalt tõendatud, et need abinõud ei ole objektiivselt võimalikud;

7) eksperthinnang on puudustega, ei ole objektiivne, sõltumatu ega usaldusväärne – hinnangut tuleb muuta või tellida uus. 
8) tekib varaline kahju – kinnistu turuväärtus väheneb, arendusvõimalus väheneb ühe perspektiivse krundi võrra, vajalik rajada müra- ja visuaaltõke, kinnistu kasutus- ja arendusvõimalused vähenevad või osaliselt kaovad;

9) menetluses ei ole arvestatud maaomaniku ettepanekuga siduda tee avalik kasutus terve kinnistu kruntimisega.

Maaomaniku avaldatud seisukohti mõistis vallavalitsus keeldumisena kinnisasja osa avalikes huvides omandamise ettepanekule.

24. 20.04.2026 kinnitati maakorraldustööde teostamiseks välja kuulutatud vähempakkumise tulemused ning telliti KAHOS § 10 lg 4 alusel maamõõtjalt Ihasalu tee 128 kinnisasja jagamine. Lähteülesandena anti maamõõtjale PARI ID 953098 plaan, eesmärgiga vältida kinnisasja jagamist ulatuslikumalt kui esmaselt algatatud menetluses kavandati.
25. 05.05.2026 esitas maaomanik pöördumise, mida palus käsitleda teabenõudena ning millega soovis selgitusi algatatud maakorraldustoimingute kohta ning vastust oma 16.03.2026 kirjas esitatud seisukohtadele.

26.  06.05.2026 kirjaga nr 5-5/253-32 selgitati maaomanikule, et Jõelähtme Vallavalitsuse 16.01.2026 kirjas nr 5-5/253-26 sisaldunud ettepanekuga mittenõustumisel määrati tähtaeg vastuväidete esitamiseks ehk haldusmenetluse seaduse mõistes oli tegemist ärakuulamise võimaldamiseks tehtud menetlustoiminguga. Haldusmenetluse etappidena järgneb isiku ärakuulamisele haldusakti andmine ning isiku ärakuulamisel avaldatud seisukohti kaalutakse ja neile antakse vastused haldusaktis, millega lahendatakse menetletav küsimus või üksikjuhtum. Samuti selgitati maaomanikule maakorraldustoimingutega seotud asjaolusid.

27. 08.05.2026 esitas maaomanik järjekordse pöördumise, leides, et menetluses ei ole tagatud õigusselgus, sest menetluse käigus on korduvalt muudetud kavandatava meetme olemust. Ei ole analüüsi KAHOS alusel kavandatava sundvõõrandamise vältimatuse (ultima ratio) ja proportsionaalsuse kohta, alternatiivsete lahenduste sisulise kaalumise kohta, vähem koormavate meetmete välistamise kohta, ülekaaluka avaliku huvi olemasolu, tegeliku vajaduse ja ulatuse kohta. Maaomanik esitas maakatastri kaardi plaani, millele olid nö vaba käega kantud veetorustiku ja elektrikaabli paiknemine Mändneeme tee servas.
28. 05.05.2025 keeldus maaomanik minuKataster keskkonnas maatoimingu kooskõlastamisest.

28.1. 14.05.2026 andis Jõelähtme Vallavalitsus korralduse nr 358 „Katastriüksuse jagamine“, millega nõustus Ihasalu tee 128 katastriüksuse jagamisega kaheks katastriüksuseks ning määras tekkivatele katastriüksustele uued aadressid ja sihtotstarbed (Mändneeme tee lõik 1 - transpordimaa 100%; Ihasalu tee 128 - maatulundusmaa 100%).

28.2. 18.06.2026 esitas maaomanik vaide 14.05.2026 korraldusele nr 358. 29.06.2026 kirjaga nr 5-2/3150-1 pikendati vaide läbivaatamise tähtaega. Jõelähtme Vallavalitsuse 06.07.0206 korraldusega nr 519 „Jõelähtme Vallavalitsuse 14.05.2026 korralduse nr 358 „Katastriüksuse jagamine“ kehtetuks tunnistamine“ tunnistati kehtetuks korraldus nr 358 tulenevalt asjaolust, et maamõõtja oli menetluskeskkonnas MinuKataster algatanud ekslikult menetluse viisil, mis ei võimaldanud seda registri tehnilise ülesehituse tõttu lõpule viia ilma Ihasalu tee 128 maaomaniku registripõhise kooskõlastuseta.
28.3. 06.07.2026 kirjaga nr 5-2/3150-2 edastati maaomanikule korraldus nr 519 ja teavitati, et kuivõrd sellega on saabunud 18.06.2026 esitatud vaidega taotletud eesmärk ja tagajärg, siis lähtuvalt menetlusökonoomika põhimõttest ei lahendata 18.06.2026 vaiet eraldiseisvalt.
29. 19.05.2026 kirjas nr 5-5/253-34 selgitati maaomanikule tehnovõrkude teadaolevat paiknemist ning selgitati, et esitatud plaanilt ei ole võimalik veenduda tehnovõrkude paiknemises, liigis, asukohas, ulatuses jms ning paluti maaomanikul esitada trasside rajamise järgselt koostatud mõõdistusdokumendid. Maaomanikule selgitati, et arvestades ühisveevärgi liitumispunkti asukohta Ihasalu tee 128 kinnisasjal, ei ole eluliselt usutav maaomaniku avaldatud kinnistusisese veetorustiku väidetav paiknemine. Ehitise omanikuna on maaomanikul olnud kohustus ehitamist dokumenteerida ning menetlusosalisel on kohustus oma väidete tõendamiseks tõendeid esitada. Tõendamata väiteid ei ole haldusorganil võimalik otsuse tegemisel arvesse võtta. Maaomanikule määrati tähtaeg esitada tehnovõrkude teostusjoonised.
30. 01.06.2026 esitas maaomanik uue arvamuse, et menetluses ei ole teostatud kaalutlusi, alternatiive ei arvestata, avalik huvi esineb aga seitsme majapidamise juurdepääsuvajadus ei õigusta tema kinnistu kasutamist,  eksperthinnang on puudustega. 
30.1. Maaomanik esitas samas kirjas väidetavate tehnovõrkude osas 2 fotot millelt nähtusid Mändneeme tee ääres maa peal olevad metalltorud ja kivid, mis väidetavalt kajastavad tehnovõrkude asukohta ning foto paberkandjal geoalusest või katastriplaanist (foto on osaline, ei ole võimalik täpselt tuvastada mis dokumendiga on tegemist), millele oli käsitsi joonistatud liitumispunkti (Y50/32MK), veetorustiku (MKDN25-1) ja elektrikaabli (NYY-J3x1,5) asukoht. Plaanil märgitud mõõtmete järgi paikneb liitumispunkt Mändneeme tee servast ca 9 meetri kaugusel Ihasalu tee 128 maaüksusel ning veetorustik kulgeb 8,8 meetrit läänesuunas Mändneeme tee serva, sealt lõunasuunas paralleelselt teega 23,8 meetrit ning siis idasuunas elamuni 21,8 meetrit. Elektrikaabel kulgeb Mändneeme tee ääres olemasolevast tõkkepuust paralleelselt Mändneeme teega tee servas 19,3 meetrit ning siis idasuunas elamuni 21,8 meetrit. Maaomanik avaldas, et „Trassi paiknemise kirjeldus põhineb mulle tööde teostajate poolt looduses kättenäidatud asukohal ning minu valduses oleval joonisel.“ 

30.2. Maaomanik avaldas, et haldusorgan on tema 24.10.2025 kirja peatüki 10 punkti 3 tõlgendanud viisil, mis ei vasta ei nimetatud kirja sisule ega ta tegelikule tahtele. Ta ei soovinud ettepanekuga kinnisasja avalikes huvides omandamise, sundvõõrandamise, sundvalduse seadmise või muu omandiõigust piirava menetluse läbiviimist ega menetluse algatamist.

31. 23.07.2026 Jõelähtme Vallavalitsuse korraldusega nr 567 „Katastriüksuse jagamisel aadresside ja sihtotstarvete määramine“ nõustus vallavalitsus Ihasalu tee 128 kinnisasja jagamisega kaheks uueks katastriüksuseks vastavalt maatoimingule nr 2026072022208 (punkt 1) ja määras jagamise tekkivatele katastriüksustele uued aadressid ja sihtotstarbed (Mändneeme tee lõik 1 - transpordimaa 100%; Ihasalu tee 128 - maatulundusmaa 100%) (punkt 2).

31.1. 17.08.2026 esitas maaomanik kaebuse halduskohtule nõudega tühistada Jõelähtme Vallavalitsuse 23.07.2026 korraldus nr 567 ning kohaldada esialgset õiguskaitset, millega peatada korralduse täitmine kuni asjas tehtava lahendi jõustumiseni. 

31.2. 27.08.2026 kohtumäärusega (asi nr 3-26-2527) tagastas halduskohus kaebuse, leides et korralduse nr 567 punkt 1 on menetlustoiming, mida ei saa iseseisvalt vaidlustada ning punkt 2 on haldusakt mis ei riku kaebaja subjektiivseid õigusi.

31.3. 10.09.2026 esitas maaomanik määruskaebuse nõudega tühistada halduskohtu 17.08.2026 määrus kaebuse tagastamise kohta ning kohaldada esialgset õiguskaitset (peatada korralduse nr 567 täitmine).

31.4. 21.09.2026 kohtumäärusega jättis ringkonnakohus määruskaebuse rahuldamata ja esialgse õiguskaitse kohaldamata. Ringkonnakohus nõustus halduskohtu järeldustega, kuid muutis kaebuse tagastamise materiaalset alust.

31.5. 01.10.2026 esitas maaomanik määruskaebuse riigikohtule nõudega tühistada ringkonnakohtu 21.09.2026 kohtumäärus, halduskohtu 27.08.2026 kohtumäärus ja saata asi halduskohtule põhikaebuse menetlusse võtmise ja sisulise menetlemise jätkamiseks. Samuti palus maaomanik kohaldada esialgset õiguskaitset (peatada korralduse nr 567 täitmine).

31.6. 07.10.2026 kohtumäärusega jättis riigikohus kaebuse menetlusse võtmata ja esialgse õiguskaitse taotluse läbi vaatamata.

32. 11.09.2026 väljastas Maa- ja Ruumiamet katastrikande teatise maatoimingu nr 2026072022208 kohta. 14.09.2026 esitas Jõelähtme Vallavalitsus kandeavalduse katastrikande teatisele vastavalt. 28.09.2026 rahuldas Maa- ja Ruumiamet kandeavalduse ning lõpetas maakatastris katastriüksuse 24505:001:0185 (registriosa 4989602, aadress Harju maakond, Jõelähtme vald, Neeme küla, Ihasalu tee 128, sihtotstarve maatulundusmaa 100%, pindala 57 108 m2) ja moodustas uued katastriüksused: 1) 24501:001:3723, aadress Harju maakond, Jõelähtme vald, Neeme küla, Mändneeme tee lõik 1, sihtotstarve transpordimaa 100%, pindala 581 m2; 2) 24501:001:3724, aadress Harju maakond, Jõelähtme vald, Neeme küla, Ihasalu tee 128, sihtotstarve maatulundusmaa 100%, pindala 56 532 m2. 
33. 29.09.2026 kinnitas avalikes huvides omandatava kinnisasja osas hindamise läbi viinud hindaja, et 13.01.2026 koostatud eksperthinnangus nr 303/1225H leitud väärtus (1 eur/m2) on endiselt kehtiv.

34. 29.09.2026 kirjaga nr 5-5/253-37 teavitas vallavalitsus maaomanikku, et otsus Mändneeme tee lõik 1 omandamise kohta tehakse 12.11.2026, äralõike pindala on maakorraldustoimingute tulemusena väiksem kui eksperthinnangu aluseks olnud lähteandmetes, seega ka hüvitatav summa vähenenud. Hüvitamisele kuulub 580,00 eurot kinnisasja väärtusena, tasutakse asjaajamiskulu 207,00 eurot, kokkuleppe mitte saavutamise tõttu motivatsioonitasu (1722,00 eurot) ei maksta. Paluti esitada arveldusarve andmed millele tasu maksta. Selgitati, et 01.06.2026 dokumendid ei ole piisavad tehnovõrkude olemasolu ja paiknemise tõendamiseks. Esitada tuleb teostusjoonis, fotod vms. Määrati tähtaeg kuni 12.10.2026 esitada küsitud andmed ja tõendid.
34.1. Samas kirjas tegi vallavalitsus maaomanikule ettepaneku võõrandada Mändneeme tee lõik 1 maaüksus Jõelähtme vallale võlaõiguslikus suhtes notariaalse lepingu sõlmimise teel hinnaga 2509,00 eurot (kinnisasja väärtus, asjaajamiskulu ja motivatsioonitasu), tehingukulud (notaritasu, riigilõiv) kannab Jõelähtme vald. Juhul kui Mändneeme tee lõik 1 maaüksusel paiknevad Ihasalu tee 128 elamut teenindavad tehnovõrgud, siis on vald nõus seadma Mändneeme tee lõik 1 maaüksusele vajaliku piiratud asjaõiguse tähtajatult ja tasuta. Ettepaneku osana välistati mistahes Ihasalu tee 128 maakorraldustoimingud.

35. 06.10.2026 teatas maaomanik, et tal ei ole võimalik ettepaneku osas seisukohta võtta ning esitas järjekordse selgitustaotluse asjaolude kohta (hindamisakt puudulik, müra, avalik huvi puudub, meede ei ole proportsionaalne jne), mida oli varasemalt menetluses juba selgitatud ja menetlusdokumentides kajastatud. Tehnovõrkude asukohta puudutavate tõendite esitamise osas märkis maaomanik, et „Ma ei võta enda kanda valla kavandatava omandamise tõttu vajaliku täiendava uuringu tellimise kohustust ega sellise uuringu kulusid“. Maaomanik taotles otsuse tegemise aja edasilükkamist ja talle täiendavate tähtaegade määramist.
36. 08.10.2016 andis kirjalikud selgitused Mändneeme tee kujunemise, korrastamise, rahastamise ning tee algusesse paigaldatud tõkkepuuga seotud asjaolude kohta Mändneeme tee 16 kinnisasja omanik. 
36.1. Kraaviäärne pinnasetee oli olemas juba enne Eesti Vabariigi taasiseseisvumist. Olemas olnud pinnasetee kattis killustikuga umbes 1994. aastal Mändneeme tee 10a kinnisasja omanik sellele järgnevalt korraldati tee freesasfaldiga katmine ning pindamine Mändneeme tee 4a, Mändneeme tee 5, Mändneeme tee 10, Mändneeme tee 10a ja Mändneeme tee 16 omanike vahenditest ja korraldamisel. Samade kinnisasjade omanikud kandsid iga-aastaseid tee korrashoiukulusid ja korraldasid teehoolet kuni kohalik omavalitsus asus tee kasutamiseks vajalikke töid ise teostama. Ihasalu tee 128 kinnisasja omanik ei osalenud kirjeldatud tegevustes ega kulude kandmises, ei ole olnud tee kasutamise ega parendamise vastu.
36.2. Mändneeme tee alguses oleva „eratee“ märgi ning tõkkepuu paigaldasid ning kulud kandsid eelnimetaud 5 kinnisasja omanikud. Elektrikaabli tõkkepuu elektriga varustamiseks paigaldas Mändneeme tee 16 omanik isiklikult 19.04.2009 (isik on esitanud kaabli paigaldamise ja kaevetööde kohta foto) Ihasalu tee 128 kinnisasja omaniku teadmisel ja nõusolekul ning tema elektrikilbis paikneva kaitsme alla. 2013. aastal korraldati tõkkepuu kasutamisega seoses täiendavaid töid, mille korraldamisega tegeles Mändneeme tee 10a omanik (isik on esitanud tõkkepuu paigaldamise pakkumist kajastava dokumendi). Ihasalu tee 128 kinnisasja omanikule tasuti teekasutajate poolt iga-aastaselt sularahas tasu ca 50-100 eurot. Ihasalu tee 128 kinnisasja omanik tõkkepuu rajamise ja kasutamisega seotud kulude kandmises ei osalenud, kuid lubas teel liikumise piiramiseks tõkkepuu paigaldada. Tõkkepuu avamise õigus anti ka Ihasalu tee 128 omanikule. Tõkkepuu ei ole kasutuses olnud ca poolteist aastat. Omanikud on valmis tõkkepuu likvideerima.
37. 16.10.2026 andis kirjaliku selgituse tõkkepuu elektriga varustamiseks vajaliku kaabli paigaldanud isikuna Mändneeme tee 16 omanik, kelle selgitustest nähtuvalt paigaldas ta elektrikaabli tõkkepuust diagonaalselt majani.

38. 21.10.2026 kirjaga nr 5-5/253-39 vastas vallavalitsus maaomaniku küsimustele, selgitas, et maaomanikul on seoses veetorustikuga täitmata ehitusseadustikust tulenevad ehitise omaniku kohustused (esitamata nõutud teatised ja dokumendid), jättis rahuldamata maaomaniku taotluse määrata täiendav tähtaeg ja lükata edasi otsuse tegemise aega, sest menetluses lõppotsuse tegemiseks on kokku kogutud kõik asjas tähtsust omavad tõendid ja asjaolud. Andmed mida ei ole teada (arevaldusarve andmed ja tehnovõrkude paiknemine) ei ole takistuseks otsuse tegemisel, määratav hüvitis on võimalik deponeerida andmete saamiseni ning otsus on võimalik anda tehnovõrkude osas kõrvaltingimusega. 
III Õiguslikud alused

KAHOS § 2 lg 1 sätestab, et kinnisasja avalikes huvides omandamine, sh sundvõõrandamine on kinnisasja omandamine üldistes huvides õiglase ja kohese hüvitise eest. Kinnisasi omandatakse kokkuleppel omanikuga või sundvõõrandatakse, kui kokkulepet ei saavutata.

KAHOS § 3 lg 2 kohaselt otsustab kinnisasja omandamise kohaliku huvi korral kohaliku omavalitsuse üksus.

KAHOS § 4 lg 1 p 8 kohaselt on kinnisasja lubatud omandada eratee avalikuks kasutamiseks. Lg 2 sätestab, et kinnisasja omandamine ei ole lubatud, kui avalik eesmärk on saavutatav ilma teise isiku omandis oleva kinnisasja omandamiseta või avaliku eesmärgi saavutamiseks on otstarbekam seada sundvaldus.
KAHOS § 11 lg-d 1 ja 2 sätestavad, et kinnisasja omandaja peab kinnisasja omandamise korral maksma kinnisasja omanikule tasu, mis koosneb kinnisasja väärtusest ja hüvitisest kinnisasja omandamisega otseselt kaasneva varalise kahju ja saamata jääva tulu eest. 
KAHOS § 12 lg 1 sätestab, et menetluse läbiviija korraldab omandatava kinnisasja ja piiratud asjaõiguse väärtuse ning omandamisega seotud muu varalise kahju hindamise ja lg 2, et vajaduse korral tellitakse väärtuse määramiseks hindamine kutsetunnistusega hindajalt, kellel on kutseseaduse kohane kehtiv 7. taseme vara hindaja kutse. Menetluse läbiviija võib väärtuse määrata, lähtudes maa hindamise seaduse, looduskaitseseaduse, riigivaraseaduse või muu asjakohase seaduse alusel kinnitatud metoodikast.

MHS § 8 lg 1 kohaselt on erakorraline hindamine hindamise objekti maksumuse kindlaksmääramine tehingu teostamiseks või muul eesmärgil, lg 2 alusel kehtestatakse erakorralise hindamise kord Vabariigi Valitsuse määrusega.

Kord § 12 lg-st 4 tulenevalt võib maa väärtusena kasutada maa maksustamishinda aktiivse turu puudumisel juhul, kui maa sihtotstarve vastab parimale kasutusele. Korra § 13 p 2 kohaselt loetakse aktiivne turg puuduvaks mh siis, kui kinnisasja olemasolev või kavandatav kasutus on seotud üksnes tehnovõrgu ja -rajatise või teega.

KAHOS § 17 lg 1 kohaselt makstakse kinnisasja omanikule menetluses osalemisega kaasnevate asjaajamise ja võrdleva hindamisaruande tellimise kulude eest ühekordset täiendavat hüvitist, mis vastab Statistikaameti avaldatud tehingule eelneva aasta keskmisele brutotunnipalgale 16 tunni eest.
KAHOS § 26 lg 2 kohaselt teeb menetluse läbiviija kinnisasja omanikule kirjaliku pakkumuse, määrates talle tähtaja pakkumusega nõustumiseks või vastuväidete esitamiseks. Lg 3 kohaselt kui pakkumus tehakse kinnisasja omandamiseks, lähtutakse pakkumuse tegemisel välja selgitatud tasust ja käesolevas seaduses sätestatud täiendavast hüvitisest või hüvitistest. 
KAHOS § 27 lg 5 kohaselt, kui kinnisasja omanik ei esita määratud tähtajaks pakkumuse kohta nõusolekut, otsustab kinnisasja omandaja sundvõõrandamise.
VI Põhjendused

Avalik huvi

39.  Mändneeme tee kaudu on tagatud juurdepääs mitmetele kinnisasjadele, sh hoonestatud (7) elamumaa kinnisasjale, mida kasutab 8 leibkonda. Ainsaks võimalikuks olemasolevaks juurdepääsuks on Mändneeme tee 19-le kinnisasjale. Lisaks elanike ja maaomanike juurdepääsu tagamisele on vajalik tagada ka neid teenindava transpordi (prügivedu, postiteenused jms) ja elutähtsate teenuste (kiirabi, tuletõrje, politsei) juurdepääs. Samuti kavandatakse keskkonnaseadustiku üldosa seaduse (§ 38 lg 7) nõuetest tulenevalt Mändneeme teed juurdepääsuna kallasrajale, mida kajastab koostamisel olev Jõelähtme valla üldplaneering (vastu võetud Jõelähtme Vallavolikogu 16.10.2025 otsusega nr 273). Eelnevast tulenevalt on vajalik, et Mändneeme teel oleks tagatud takistamatu ja vaba liikumine. Seda on võimalik tagada läbi tee avalikku kasutusse määramise.
40. Tee avalikku kaustusse võtmise vajaduse ei ole tinginud maaomaniku tegevus, millega ta oleks takistanud tee kasutamist seda juurdepääsuna vajavatele isikutele ja neid teenindavale transpordile. Sõltumata sellest on siiski vajalik teekasutust reguleerida viisil, et selle kasutamine on tulevikus õiguskindlalt tagatud. Sellise õiguskindluse annab tee avalikku kasutusse määramine. Asjaolu, et juurdepääsu seni ei ole maaomaniku poolt taktsitatud, ei väära avaliku huvi olemasolu ja selle realiseerimise lubatavust. Kohus on leidnud, et juurdepääsuprobleemi ennetavaks lahendamiseks on KAHOS-e rakendamine lubatav ning piisava avaliku huvi korral ei eeldata, et tee kasutamist oleks varem takistatud (RKHKo 10.01.2023, 3-20-1280/62, p-d 10.1).
41. Tee ehitamise ja hooldamise on korraldanud ning nendega seotud kulutused kandnud algselt teiste kinnisasjade omanikud. Alates 2019. aastast on teehoolet korraldanud kohalik omavalitsus avalikest vahenditest samaväärselt avalikus kasutuses olevate teedega. Maaomanik ise ei ole teadaolevalt kunagi teeomaniku kohustusi kandnud (hooldanud, parendanud, ehitanud jms). 
41.1. Riik maksab kohalikele omavalitsustele teede hooldamiseks ja korrashoiuks toetust kohalike teede hoiu toetuse nime all. Tegemist on riigieelarvest kohaliku omavalitsuse üksuste toetusfondi kaudu eraldatava toetusega. Kohalike teede ekspluateerimiseks makstava riikliku toetuse suurus sõltub omavalitsuse vastutusel olevate avalike teede kilometraažist. Seni kuni Mändneeme tee lõik 1 ei ole avalikku kasutusse määratud, ei saa Jõelähtme vald selle hooldamiseks ka riikliku tuge, sõltumata sellest, et vald seda tegelikkuses faktiliselt hooldab ja omanikukohustusi täidab. Seega avaldub Mändneeme tee lõik 1 maaüksusel paikneva tee avalikku kasutusse määramisel avalik huvi ka Jõelähtme valla eelarvevahendite tasakaalustamisel.
41.2. Sõltumata sellest, et elanikele on tagatud olnud senine eratee aastaringne kasutatavus ja läbitavus omavalitsuse vahenditest, siis mistahes investeeringuid eratee seisundi parendamisse (nt laiendamine, uue katte paigaldamine vms) ja toetava infrastruktuuri rajamiseks (nt tänavavalgustus) ei ole avalikest vahenditest põhjendatud ega võimalik teha. Avalikest vahenditest eraomandi väärindamine viisil, kus hüve saab vaid üksikisik, mitte üldsus, ei ole lubatav. Seega tee avalikku kasutusse määramine toob kaasa selle, et kohalikul omavalitsusel on võimalik suunata Mändneeme teesse ka selliseid investeeringuid millega suurendatakse nt piirkonna ohutust.
42. Menetluses ei ole lõpuni arusaadav maaomaniku seisukoht, maaomanik küll avaldab, et mõistab, et inimesed peavada oma kodudesse saama, samas aga avaldab, et avalikku huvi ei esine. Vallavolikogu ei nõustu, et käesoleval juhul ei ole 7 elamumaa juurdepääs avaliku huvi küsimus. Esmalt on avalik huvi määratlemata õigusmõiste, mida ei ole kinnisasja avalikes huvides omandamise seaduses seadusandja piiranud või määratlenud seda konkreetse isikute arvuga. Teisalt ka kohtupraktika sellist nõuet ei esita.
42.1. Euroopa Inimõiguste Kohus on 21.02.1986 otsuses James jt vs. Ühendkuningriik (nr 8793/79, p-d 40–45) selgitanud, et avaliku huvi olemasolu ei eelda vara kasutamist kogu üldsuse poolt ega seda, et üldsus või selle oluline osa saaks omandiõiguse piiramisest vahetut kasu. Avalik huvi võib esineda ka olukorras, kus omandiõiguse piiramisest saavad otsest kasu üksikud eraõiguslikud isikud, kui meede teenib ühtlasi õiguspärast laiemat ühiskondlikku eesmärki. Seega ei välista asjaolu, et Mändneeme tee tagab juurdepääsu piiratud arvule kinnistutele, iseenesest avaliku huvi olemasolu tee avalikuks kasutamiseks määramisel.
42.2. Samale lahendile tuginedes on ka Eesti kohtud leidnud, et avalik huvi saaks ilmselgelt ja äratuntavalt puududa üksnes juhul, kui kinnisasjade omandamine ei aitaks saavutada ühtegi sotsiaalset või muud avalikku eesmärki või meedet ning avaliku huvi olemasolu tuvastamiseks on piisav, kui võõrandamine toimub mingi eesmärgi saavutamiseks, mis on mõeldud sotsiaalse õigluse tugevdamiseks. Avalik huvi on võimalik ka siis, kui see hõlmab üsna vähest arvu inimesi (TrtHKo 04.03.2022, 3-21-2454, p 21; TlnRnKo 15.02.2019, 3-18-2196, p 16).

43. Eeltoodud kohtupraktikast ja käesoleva asja asjaoludest lähtudes leiab vallavolikogu, et Mändneeme tee avalikuks kasutamiseks määramiseks esineb ülekaalukas avalik huvi. Avalik huvi ei seisne üksnes seitsmele elamumaa kinnisasjale (kaheksale leibkonnale) juurdepääsu tagamises, vaid laiemalt piirkonna toimiva ja õiguskindla teetaristu tagamises, elanikele vajalike teenuste, sealhulgas pääste- ja korrakaitseteenuste kättesaadavuse kindlustamises ning üldsusele kallasrajale juurdepääsu võimaldamises. Tegemist ei ole seega üksnes konkreetsete kinnistuomanike erahuve teeniva abinõuga, vaid meetmega, mille eesmärk on tagada piirkonna elanike ja üldsuse huvides olulise taristu järjepidev ja takistamatu kasutamine. Avalikku huvi kinnitab ka asjaolu, et kohalik omavalitsus on alates 2019. aastast korraldanud tee korrashoidu avalikest vahenditest ning tee avalikuks kasutamiseks määramine võimaldab edaspidi tagada selle nõuetekohase hooldamise, arendamise ja ohutuse parandamise avaliku ülesandena, sealhulgas kasutada selleks riiklikke toetusvahendeid. Asjaolu, et tee teenindab vahetult piiratud arvu kinnisasju ning maaomanik ei ole seni tee kasutamist takistanud, ei vähenda nimetatud avalike eesmärkide olulisust ega kõrvalda vajadust tagada juurdepääsuõiguse püsivus ja õiguskindlus ka tulevikus. Arvestades Euroopa Inimõiguste Kohtu ja Eesti kohtute praktikas väljendatud seisukohti, mille kohaselt ei eelda avaliku huvi olemasolu kogu üldsuse vahetut kasu ega kindlat kasusaajate arvu, leiab vallavolikogu, et Mändneeme tee avalikuks kasutamiseks määramine teenib mitut konkreetset ja õiguspärast avalikku eesmärki. Seetõttu on kinnisasja avalikes huvides omandamise seaduse tähenduses avaliku huvi olemasolu käesoleval juhul tuvastatud.
Kinnisasja omandamise lubatavus

44. Kinnisasja omanik on seisukohal, et kuna teed saab avalikku kasutusse määrata ka eraõigusliku suhte raames sõlmitava lepinguga või sundvaldusega, siis kinnisasja omandamine ei ole proportsionaalne meede eesmärgi saavutamiseks ja seetõttu lubamatu KAHOS § 4 lg-st 2 tulenevalt. Vallavolikogu nõustub sellega, et tee avaliku kasutuse tagamiseks on võimalikud erinevad õiguslikud instrumendid, kuid käesoleval juhul on kõik muud meetmed end ammendanud ning võimalik on küsimuse lahendamine vaid kinnisasja sundvõõrandamise kaudu.

45. Jõelähtme vald alustas maaomanikuga kõigepealt läbirääkimisi ja võimaluste otsimist tee avaliku kasutuse tagamiseks väljaspool haldusmenetlust, st tsiviilsuhtes. Selle raames avaldas maaomanik, et tee üleandmiseks soovib, et tema kinnisasjast moodustatakse lihtsate maakorraldustoimingute teel 8 krunti, vähendaks maaomaniku kinnisasjal LKS-ist tulenevat ehituskeeluvööndit.
45.1. Maaomanikule selgitati, et esitatud nõudmisi ei ole võimalik täita, sest need on kehtiva õigusega (üldplaneering, maakorraldusseadus) vastuolus või ei kuulu Jõelähtme valla pädevusse (ehituskeeluvööndi vähendamine) ning selgitati ka millised on võimalikud ja õiguspärased kruntimislahendused. Eelnevast sõltumata jäi maaomanik oma nõudmiste juurde. Seega oli välistatud võimalus leida kokkulepe Mändneeme tee avalikuks kasutuseks eraõiguslikus lepingulises suhtes (võõrandamine, isiklik kasutusõigus) ning sellele järgnevalt alustati Mändneeme tee osas sundvalduse seadmise menetlus.

46. Sundvalduse seadmisega maaomanik ei nõustunud ning leidis, et tegemist on ebaproportsionaalse meetmega, sest võimalik on rajada uus tee teistele eraomanikele kuuluvatele kinnisasjadele: 1) tänasele Mändneeme tee 1a maaüksusele ca 61 m pikkune tee või 2) Ihasalu tee 144 ja 144a maaüksustele ca 318 m pikkune tee. 
46.1. Loomulikult on alati võimalik rajada olemasolevate teede asemele uusi teid, kuid mitte mingil juhul ei ole see otstarbekas. Esiteks üleüldise maakasutuse vaatest. Maa on piiratud ressurss, seda tuleb kasutada ökonoomselt. Olemasolevate ja kasutatavate teede asemele uute rajamine ja sellega muul võimalikul eesmärgil (nt mets, aed jm) kasutatava maa alatiseks kasutusest väljaviimine on ebaratsionaalne ja põhjendamatu. Teisalt ei ole see tehniliselt ega majanduslikult mõistlik ega otstarbekas.
46.2. Maaomaniku poolt pakutud esimese alternatiivi puhul ei ole võimalik rääkida tegelikkuses mitte 61 m pikkusest uuest ehitatavast teest vaid 160 m pikkusest teest, sest Ihasalu tee 134 kinnisasjal kulgevas osas on tegemist ühe kinnisasja juurdepääsuteega, mitte liiklemiseks sobiva tänavaga. Ihasalu tee 144a puhul aga lisanduks täiendavalt 50 m pikkuses ulatuses uue teelõigu ehitamise vajadus, sest Mändneeme tee 20 kinnisasjal ei paikne samuti sõidukite liiklemiseks sobivat tänavat vaid ainult jalgsi läbipääs. Maaomaniku poolt pakutud alternatiivide kaalumine tuleks kõnealla juhul, kui menetluse algatamise eesmärk oleks uue tee ehitamine ning selleks sobiva asukoha leidmine, mitte olemasoleva tee avalikku kasutusse võtmine. Olemasoleva tee avalikku kasutusse võtmisel saaks kaaluda alternatiivina teisi olemasolevaid erateid, kuid käesoleval juhul ei ole ühtegi teist olemasolevat erateed, mis ühendaks Mändneeme tee Ihasalu teega, sest Mändneeme tee on tupiktänav.
46.3. Uute teede rajamise majanduslikku ebamõistlikust ilmestab, et esmalt nõuab uue avaliku tee ehitamine ehitusloa olemasolu, st ehitusloa saamiseks tuleb koostada tee ehitusprojekt, mis on arvestatav kulu. Teiseks tuleks mõlemal puhul samuti omandada eraisikutest maaomanikelt kohese ja õiglase hüvitise eest tee rajamiseks vajalikud maa-alad. Et omandatavad maa-alad oleksid olemas on vajalik ka ulatuslike maakorraldustoimingute teostamine. Lisaks eelnevale ei rajata kohalikke avalikke teid enam kruuskattega vaid igal juhul kõvakattega teedena. Jõelähtme vald on seadnud omale eesmärgiks kõikide avalikult kasutatavate kruuskattega teede katmise tolmuvaba kõvakattega ning sellel eesmärgil on juba mitmeid aastaid järjest vastavalt vahendite olemasolule järjepidevalt kruusateid pinnatud ning ei oleks mõistlik rajada juurde veel ühte uut kruusateed, millesse juba ettenähtavalt peab tulevikus hakkama tegema täiendavaid investeeringuid pindamistööde näol. Kõikide eelkirjeldatud kulude kokku arvestamisel küündiks maaomaniku poolt soovitud uue avalikult kasutatava tee rajamise kulu mitmekümnetesse tuhandetesse eurodesse. Jõelähtme valla eelarves ei ole sellises mahus vabu vahendeid ning isegi kui oleks, siis oleks sellises mahus avalike vahendite kasutamine ebamõistlik, arvestades, et eksisteerib olemasolev ja juba pikaaegselt igapäevases kasutuses olev tee.
46.4. Tehniliselt oleks Mändneeme teega ristuvana tee lõppu või keskele uue tee rajamine ebamõistlik tulenevalt ruumikitsikusest. Mändneeme tee on äärmiselt kitsas tänav, kus ka sirgel lõigul on suurekabariidiliste sõidukitega (prügiautod, päästeautod, purgimisautod jm) liikumine keeruline ja vastuliikuvad autod peavad osaliselt sõitma teepervel. Kui sulgeda Mändneeme tee lõik 1 kinnisasjal paiknevas ulatuses Mändneeme tee ning tekitada tänav T või L kujulisena, muutub sõidukite liiklemine tekkivate ristmike tõttu veelgi keerulisemaks ja liiklusohutus teel väheneks oluliselt.
47. Sundvalduse seadmise menetluse käigus tegi maaomanik ise ettepanekuid, millest esimene ja teine hõlmasid endiselt kinnistu jagamise ja ehituskeeluvööndi vähendamise nõudmisi, mille kohta oli vallavalitsus teda varasemalt teavitanud, et see on välistatud tulenevalt õigusvastasusest. Kolmanda ettepanekuna avaldas maaomanik: „Ettepanek 3, tee-ala 595m2 sundvõõrandamiseks kinnistu turu- ja seadusliku väärtuse alusel, arvestades, et kinnistust väkjalõigatav õueala osa on iseseisvalt kasutatav. See on põhjendatud pakkumine koos õiglase ja kohese hüvitisega, mis sisaldaks lisaks rahalisele kompensatsioonile ka motivatsiooni-, talumis- ja tasakaalustuskomponente, tulenevalt kinnistul kehtiva seadusliku olukorra muutmisest, minu omandiõiguse riivest ja tekkivast talumisest.“ ning neljandana palus maaomanik vallal esitada talle mõni ettepanek, mis hõlmaks tema kogu kinnisasja jagamist nii nagu 1. ja 2. ettepanekus avaldas.
47.1. KAHOS-e seletuskirjas selgitatakse erateede osas, et "Üldjuhul on põhjendatud just eratee avalikes huvides omandamine. Olemasoleva tee avalikuks kasutamiseks määramine võimaldab küll reeglina kinnisasja senisel otstarbel kasutada, kuid omandiõiguse riive on sellisel juhul laiaulatuslik, kuna kinnisasja omanikul puudub võimalus muul viisil teed kasutada kui liiklemiseks. Kõigile soovijatele liiklemiseks mõeldud tee aga ei peaks olema eraomandis, kuna teedetaristu haldamine, liiklusohutus ja tee korrashoid on avalik-õiguslikud ülesanded. Seetõttu on reeglina avalikuks kasutamiseks mõeldud teest tulenev kitsendus kinnisasja omanikule piisavalt suur, mistõttu on tee aluse maa omandamine eelistatud eratee avalikuks kasutamiseks määramisele." (Riigikogu XIII kooseisu 598 SE seletuskirja lk 43). 

47.2. Kuivõrd kahe esimese ettepaneku realiseerimine ei ole õiguslikult lubatavad ning sellega seoses sisuliselt ka neljas, siis algatati kinnisasja avalikes huvides omandamise menetluse. Seega on kinnisasja avalikes huvides omandamise kui õigusliku instrumenti valimine tõukunud maaomaniku enda ettepanekust. Ei ole etteheidetav, et valiti kõikidest maaomaniku ena ettepanekutest ainus, mille realiseerimine on ka õiguslikult võimalik ja lubatav.
47.3. Ka asjaolu, et maaomanik hiljem teatas, et tegelikult ta sellist ettepanekut teha ei soovinud, ei anna alust võtta seisukohta, et tegemist on lubamatu meetmega. Selleks ajahetkeks oldi alustatud erinevate menetlustoimingutega, et asjas olulised ja tähtust omavad asjaolud välja selgitada (tellinud eksperthinnangu). Ka riigikohus on korduvalt avaldanud, et haldusorganil on otsustuskohustus - põrkuvaid huve tasakaalustada ja konsensust otsida ei saa igavesti (RKHKo 30.11.2016, 3-3-1-23-16, p 21; RKHKo 01.03.2017, 3-3-1-79-16 p 22). Kuigi need seisukohad on antud planeerimismenetluses, siis leiab vallavolikogu, et need on kehtivad, asjakohased ja ülekantavad ka haldusmenetluse läbiviimisesse üldiselt. Haldusorgan ei saa mingi küsimuse lahendamise vajaduse esinedes maaomaniku soovil pendeldada edasi-tagasi erinevate menetluste vahel, millest mitte ükski menetlusosalisele ilmselgelt ei sobi. Menetluse esemeks olev küsimus tuleb haldusorganil lahendada sõltumata sellest, kas see menetlusosalisele meeldib või mitte.
48. Asjaolu, et teeomanikule kuulub ainuvõimalik juurdepääsutee, annab talle küll teatud läbirääkimispositsiooni, kuid see ei õigusta maaomanikku esitama nõudmisi, mille õigusvastasusest on teda teavitatud ega tähenda, et ettepanekutega mittenõustumisel on haldusorgan rikkunud valitud meetme proportsionaalsuse nõuet. Sisuliselt nõuab maaomanik, et sotsiaalse hüve eest peab ta saama endale õigused ja võimalused mida kehtivas õiguses kellelgi ei ole. Avaliku huvi nimel ei pea kohalik omavalitsus maaomanikku rikastama vaid peab maaomanikule hüvitama talle tegelikult tekkiva omandiõiguse riive tõendatud ulatuses.

48.1. Kinnisasja omandamise menetluse alustamine ja toimetamine iseenesest ei ole lubamatu, sest alles menetluse läbiviimisel saab selguda, kas on vajalik kinnisasja omandamine või on võimalik ka muu lahendus (TlnRnKm 15.09.2019, 3-18-2196, p 9; TrtRnKm 31.03.2025, 3-24-1590/27, p 38; TlnRnKm 21.09.2026, 3-26-2527/13, p 15.2). Kogu protsessi vältel on maaomanik näidanud ülesse soovimatust mistahes lahendustega nõustumiseks, jäänud järjekindlalt nõudmiste juurde, mille realiseerimise võimatusest tulenevalt õigusvastasusest on teda korduvalt teavitatud, kusjuures on maaomanik oma nõuete ebamõistlikust ajas kasvatanud (piiramatu ehitusõigus). Seega isegi kui õiguslikult on sundvalduse seadmise kaudu võimalik tee avalik kasutus tagada, siis käesoleval juhul ei ole see otstarbekas. Sundvalduse puhul on tegemist kestva õigussuhtega haldusorgani ja maaomaniku vahel. Arvestades senist haldusmenetluse käiku, ei ole Jõelähtme vallal alust arvata, et sundvalduse seadmise puhul maaomaniku järjepidevad õigusvastased nõudmised lõppeksid. Jõelähtme vald soovib menetlusökonoomiast lähtudes käesoleva teekasutusküsimuse lahendada lõplikult nii, et peale haldusmenetluse ja võimaliku järgneva vaidluse lõppu saabuks nii õigusrahu kui õiguskindlus Mändneeme tee lõik 1 maaüksusel paikneva tee avaliku kasutamise osas, mitte jääda aastakümneteks jätkuvalt sama küsimusega tegelema. Kohtupraktikas on jaatatud, et ka maaomaniku soovimatus tegelikult realiseeritavaid lahendusi leida iseenesest juba viitab kinnisasja osa avalikes huvides omandamise menetluse eesmärgi õiguspärasusele (TrtRnKm 31.03.2025, 3-24-1590/27, p 38).
49. Eelnevast nähtub selgelt, et Jõelähtme vald alustas tee avaliku kasutuse tagamise eesmärgi saavutamiseks maaomaniku jaoks võimalikust kõige soodsamast lahendusvariandist (kokkulepe tsiviilsuhtes, sh püüd haldusmenetlusväliselt eelnevalt kokku leppida, mis mh ei ole seaduses kohustuslik eelprotsess sundvalduse seadmisele või kinnisasja omandamisele vaid mida vald tegi täiesti omal initsiatiivil), seejärel liikunud kõige vähem koormavale haldusõiguslikule instrumendile (sundvaldus) ning siis maaomaniku enda soovil jõudnud kinnisasja avalikes huvides omandamise menetluseni. Seega ei ole võimalik nõustuda maaomaniku seisukohaga, et Jõelähtme vald on eesmärgi saavutamiseks valinud ebaproportsionaalse instrumendi, vastupidi käesoleval juhul on kinnisasja osa avalikes huvides omandamine ainuvõimalik viis Mändneeme tee avalik kasutatavus tagada, sest kõik muud viisid on tulemusteta ammendunud.

50. Kuivõrd maaomanik talle tehtud ettepanekut kinnisasja kokkuleppel omandamiseks vastu ei võtnud, siis KAHOS § 27 lg 5 alusel tuleb Mändneeme tee lõik 1 maaüksus sundvõõrandada.

Maaomaniku vastuväited

Tee olemasolu ja ajaloolisus
51. Maaomanik avaldab oma vastuväidetes, et tegemist ei ole ajaloolise teega ning teed ei eksisteerinud kinnisasjal selle omandamise ajahetkel. Maaomanik tugineb 07.12.2000 registreeritud katastriüksuse 24505:001:0185 katastriplaanile.
51.1. Vallavolikogu möönab, et kõnealusele katastriplaanile olemasolevat teed ei ole kantud. Mis asjaoludel on sellele tol ajahetkel olemas olnud tee kandmata jäänud, ei ole võimalik välja selgitada. Siiski ei tähenda katastriplaanile tee kandmata jätmine seda, et teed tol ajahetkel kinnisasjal ei paiknenud.

51.2. Esmalt on tee olemasolu tõendatud kohalike elanike ja haldusorgani enda teenistujate teadmisega. Teisalt ka mitmete dokumentaalsete tõenditega: 1) geoportaali ajaloolistelt kaartidelt (1997-2003) ja ortofotodelt nähtub tee olemasolu (1993-2000); 2) maaomaniku enda poolt 1997. aastal (enne Ihasalu tee 128 kinnisasja erastamist) esitatud mõõdistusdokumentidelt; 3) Ihasalu tee 128 kinnisasjal paikneva elamu ehitusprojektist (Harjumaa Arhitektuuriameti Projektbüroo „Kod. Neeme, Niina individuaalelamu sidumisprojekt Harju maakond, Jõelähtme vald, Neeme küla“ Töö nr 242, Tallinn 1993); 4) Tallinna RV Metsamajandi 03.04.1991 käskkirja nr 23 lisaks oleval elamuehituseks eraldatud ehituskrundi plaanil. Mh maaomanik ise oma 24.10.2025 kirjas väidab „Juurdepääsutee rajamine oma kinnistule algas 1991. aastal minu enda vajadustest lähtuvalt. Tee rajasin järk-järgult, et tagada juurdepääs oma kinnistule. Aluseks olid esmane maaeraldus 1991“, ehk kinnitab ise, et kõnealuselt 2000. aasta katastriplaanilt puuduv tee oli tegelikkuses olemas ja väidetavalt lausa tema enda poolt rajatud.
51.3. Vallavolikogu märgib, et tee ajaloolise olemasolu hindamisel on asjakohane tugineda muu hulgas ajaloolisele kaardimaterjalile, ortofotodele ja muudele tee varasemat olemasolu ning kasutamist kajastavatele tõenditele (TrtRnKm 2-22-13977/180, p 18.1). Arvestades, et oluliselt enam dokumentaalseid tõendeid kajastab tee varasemat olemasolu kui ajahetk mil omanik kinnisasja omandas, siis leiab vallavolikogu, et tegemist on tõendatult ajaloolise teega. 

51.4. Isegi kui leida, et üle 30 aasta olemas olnud tee ei ole ajalooline, siis tee ajalooline olemasolu ega selle puudumine ei ole iseenesest määrav asjaolu otsustamaks, kas olemasoleva eratee avalikuks kasutamiseks esineb käesoleval ajal avalik huvi. Tee avalikuks kasutamiseks määramise põhjendatust tuleb hinnata eelkõige tee praeguse funktsiooni, selle kaudu tagatavate juurdepääsude ja üldsuse kasutusvajaduse järgi. Tee avaliku kasutuse vajaduse põhjendatust on selgitatud käesoleva otsuse punktides 39-43.
Privaatsuse ja õueala sihipäraste kasutusvõimaluste kadumine
52. Maaomanik leiab, et Mändneeme tee avalikku kasutusse võtmisega vähendatakse tema õueala. Õueala muutub privaatsuse riive tõttu kasutamatuks ning seal liikumine ohtlikuks, sh lastele ja lemmikloomadele.
52.1. Esmalt ei ole võimalik nõustuda, et Mändneeme tee paikneb või on varasemalt paiknenud Ihasalu tee 128 õuemaal ning kinnisasja omandamisega vähendatakse maaomaniku õueala. 16.09.2025 ehk enne katastriüksuse jagamist tehtud katastriandmete väljavõttega tõendati, et Mändneeme tee piirnes õuemaa kõlvikuga, kuid ei asunud sellel vaid oli eraldiseisvana muu maa kõlvik. 15.09.2025 teostatud paikvaatlusel tuvastati, et ka faktiliselt ei paiknenud kinnistu servas olev Mändneeme tee Ihasalu tee 128 hoovialal. Mändneeme tee ja elamut ümbritseva õue vahel kasvas looduslik haljastus (kõrgemad-madalamad puud ja põõsad, kõrge rohi), mida maaomanik ei paistnud eraldi niitvat ega hooldavat erinevalt ümber maja niidetud õuealast. Seega oli maaomaniku õuealakasutus väljakujunenud juba olemasolevat teed arvestades ning Mändneeme teed teenindav maa-ala õuealana kasutusel ei olnud.

52.2. Vallavolikogu ei nõustu ka maaomaniku väidetega selle kohta, et tee avalik kasutamine edaspidi rikub tema privaatsust ning muudab seetõttu õueala kasutamatuks või ohtlikuks. Menetluse kestel on korduvalt selgitatud, et Mändneeme tee avaliku kasutuse võimaldamise eesmärk ei ole suunata teed kasutama hulgaliselt võõraid isikuid, suurendada tee liikluskoormust ja -tihedust jms vaid eesmärk on tagada takistamatu juurdepääs Mändneeme tee äärsete elanike kodudele ja neid teenindavale transpordile. Need samad elanikud ja neid teenindav transport on juba aastaid kasutanud sama teed maaomaniku loal ning seda ilma müratõkketa, piirdeaiata jm maaomaniku poolt esitatud nõudmisteta. Seejuures on kõik need aastad maaomanik kasutanud oma õueala ning ei ole seda teadaolevalt pidanud ebaturvaliseks. Kui maaomanik peab vajalikuks piirdeaia rajamist, siis võib ta kahtlemata selle vastavate ehitusalaste lubade saamise järgselt rajada, kuid vallavolikogu ei näe mingit põhjuslikku seost tee avalikku kasutusse võtmise ja piirdeaia rajamise vajaduse vahel, sest olemasoleva teekasutuse juures ei ole maaomanik mitukümmend aastat piirdeaia vajadust näinud. 
52.3. Tee avalikku kasutusse võtmine ei muuda Jõelähtme valla hinnangul mingil moel olemasolevat teekasutust, sest tegemist ei ole läbiva tänavaga vaid tupikteega ning seda ei kavandata ka läbivaks tänavaks muuta. Jõelähtme vallale on mh teada millised potentsiaalsed probleemid teekasutamisel võivad tekkida (nt mis põhjusel on teeotsa teekasutajate poolt paigaldatud tõkkepuu) ning avaliku tee puhul reguleerib ja korraldab sel liiklust vastavalt vajadusele ka edaspidi (nt on võimalik paigaldada sissesõitu keelava märgi, mis lubab mootorsõidukiga liigelda vaid kohalikul elanikul ja teenindaval transpordil, saab kehtestada sobiva kiiruspiirangu jms). Ka kohtupraktikas on leitud, et kui eelnevalt ei ole tehtud takistusi tee kasutamisel, siis avalikku kasutusse määramisel ei ole alust eeldada varasemast tihedamat liiklemist (TrtHKo 04.03.2022, 3-21-2454 p 23).
Mürahäiring
53. Maaomanik on seisukohal, et tulenevalt elamu ja tee omavahelisest lähedusest tekib talle väljakannatamatu mürahäiring, mis nõuab endaga müratõkke ehitamist. Maaomanik väidab, et tema elamu asub Mändneeme teest 15 (07.05.2025), 14 (24.10.2025, 16.03.2026), 13 (06.10.2026) meetri kaugusel. 01.06.2026 maaomaniku kirja lisana esitatud plaan väidetavate tehnovõrkude paiknemise kohta kajastab, et väidetava torustiku pikkus tee äärest majani on 21,8 meetrit (NYY-J3x1,5-L=21,8-; MKDN25-1-L=21,8-). 

53.1. Kuivõrd maaomaniku väited on äärmiselt vastuolulised ning selle tõttu ka ebausaldusväärsed, lähtub vallavolikogu seisukohtade kujundamisel geoportaali ortofoto järgi tehtud mõõteandmetest, mille järgi on Ihasalu tee 128 elamu tee (elamu poolsest servast) ca 22 meetri kaugusel ning Mändneeme tee lõik 1 maaüksuse piirist ca 19 meetri kaugusel.
53.2. Esmalt on ka müra osas asjakohased selgitused, mis on edasise teekasutuse kohta antud eelpool punktis 52.3. Teisalt on ekspert detailselt käsitlenud ja järeldanud eksperthinnangus, et käesoleval juhul jääb müratase lubatud normide piiridesse ning seadusest tulenev kohustus müratõkke ehitamiseks puudub (lk 39). Mändneeme tee on kohalik kitsas tupiktee, ei ole võimalik, et selle liiklustiheduseks saab avalikku kasutusse määramise tõttu kunagi olema riigi kõrvalmaantee liiklustihedus ja saaks tekkida norme ületav müra. Seetõttu nõustub vallavolikogu eksperdi järeldustega, et müratase jääb lubatud normi piiridesse, maaomaniku väited on paljasõnalised ja tõendamata ning tema nõue, et rajatakse mändneeme tee äärde ja pöörangutele 1,8 meetri kõrgune mürasein, tuleb jätta rahuldamata.
52.3. Kui maaomanik peab vajalikuks müratõkke rajamist, siis võib ta kahtlemata selle vastavate ehitusalaste lubade saamise järgselt rajada, kuid vallavolikogu ei näe mingit põhjuslikku seost tee avalikku kasutusse võtmise ja müratõkke rajamise vajaduse vahel, sest olemasoleva teekasutuse juures ei ole maaomanik mitukümmend aastat müratõkke vajadust näinud.

Haljastuse ja uuendusliku metsakülvi kadumine
54. Maaomanik on avaldanud, et talle tekitatakse kahju läbi selle, et kaovad haljastus ja uuenduslik metsakülv, mis tuleb eraldi hinnata ja hüvitada, mida eksperthinnangus tehtud ei ole.
54.1. Vallavolikogul ei ole täpset arusaamist sellest mida peab maaomanik „kaduvaks uuenduslikuks metsakülviks“, kuivõrd maaomaniku seisukohad haljastuse osas on olnud napid ja üldsõnalised. Volikogu eeldab, et üleüldiselt peab maaomanik silmas Mändneeme tee lõik 1 kinnisasjale jäävat taimestikku, sest teada ei ole, et kõnealusele maaüksusele oleks (värskelt) metsa istutatud. Esiteks ei ole sellekohaseid tõendeid esitatud, seda ei ole nähtunud paikvaatlusel ega eksperdi poolt tehtud vara ülevaatusel, samuti ei ole teed ümbritsev maa-ala ka metsaistutuseks sobiv, sest ühel pool on kraav ja teisel pool õueala.
54.2. Paivaatluse käigus tuvastati, et Mändneeme tee äärsel maa-alal paiknevad mõned puud-põõsad, heintaimestik. Puud-põõsad paiknevad harvalt ja ebakorrapäraselt. Tegemist ei ole inimese poolt rajatud haljastusega, mille tarbeks on tehtud kulutusi ja tööd ning mida on maaomaniku poolt hoitud ja hooldatud (nt hekk vms), vaid tegemist on looduslikult kujunenud olukorraga. 

54.3. Eksperthinnangus on hindaja leidnud, et kahju metsa, muu taimestiku ja istanduse hävimisest ei teki. Tegemist on aastakümneid kasutuses olnud teega. Seega ei toimu uue tee ehitamist millest tulenevalt toimuksid keskkonnas muutused ja kaoks olemasolev haljastus (lk 38-39)
54.4. KAHOS § 13 lg 2 p 3 alusel käsitletakse hüvitatava otseselt kaasnevaks varaliseks kahjuks metsa, muu taimestiku ja istanduse hävimist. Seletuskirjas selgitatakse järgmist: „hüvitatakse otseselt kaasnev varaline kahju, mis on seotud näiteks istanduse, pargi, iluaia hävimisega. //…// Saamata jäävat tulu saab seostada pikemaajaliste investeeringutega, näiteks pikemaajalise tasuvusega istandusega. Siia liigituvad marjaistandused, kuid ka puuviljaaiad jms.“ (Riigikogu XIII kooseisu 598 SE seletuskirja lk 25). Seega peetakse eraldi hüvitatavana haljastuse all silmas midagi, mis on inimese poolt eesmärgipärase tegevuse tulemusel kujundatud/rajatud/istutatud ehk minimaalselt külvatud muru või istutatud hekk. Mändneeme tee lõik 1 kinnisasjal sellist haljastust ei paikne. Tegemist on looduslikult kujunenud olukorraga, mitte maaomaniku poolt rajatud pargi, viljapuuaia, heki või muu seesugusega. Mõne põõsa ja männipuu näol ei ole tegemist kasvava metsaga metsaseaduse (MS § 3) tähenduses, millel on hinnatav väärtus ja mis tuleks maaomanikule eraldiseisvalt maa väärtusest hüvitada.
54.5. Samuti ei ole tegemist olukorraga, kus kõnealustel teepervedel kasvavast haljastusest oleks võimalik maaomanikul mingit tulu teenida (nt heina kasvatamise ja selle müümise teel, puidu võõrandamise teel vms). Tegemist on võsa ja üksikute puude-põõsastega, millel puudub metsamajanduslik tasuvus, sest tööde maksumus oleks ilmselgelt kulukam kui materjalist saadav võimalik tulu. Maaomanik ei ole avaldanud ka, et tal oleks olnud kavatsus Mändneeme tee lõik 1 maaüksusel paiknevalt haljastuselt tulu teenida. Samuti ei ole maaomanik avaldanud ei haldusorganile ega hindajale (eksperthinnang lk 10), et kõnealusele maa-alale oleks seatud mistahes tasulisi kasutusõigusi või muid lepinguid, mille tõttu ta kaotaks edaspidi kõnealuse haljastusega seonduvalt tulu.
54.6. Eeltoodust tulenevalt on vallavolikogu seisukohal, et olemasoleva haljastuse väärtus sisaldub kutselise hindaja poolt välja selgitatud maa väärtuses ega ole asi iseenesest, mis tuleb kinnisasja sundvõõrandamisel maaomanikule eraldi hüvitada varalise kahju või saamata jääva tuluna.
Kinnistusisesed tehnovõrgud
55. Maaomanik väidab, et Mändneeme tee 1 lõik kinnisasjal paiknevad Ihasalu tee 128 kinnisasjal asuva elamu teenindamiseks vajalikud tehnovõrgud: veetorustik ja elektrikaabel. Maaomanikult on korduvalt palutud esitada dokumentaalseid tõendeid tehnovõrkude paiknemise kohta, kuid neid menetluse kestel esitatud ei ole. Maaomanik on esitanud erinevaid fotosid ja väiteid, mis ei tõenda tehnovõrkude olemasolu ja paiknemist ning mille tõepärasuses on haldusorganil alust kahelda. Küsitud torustike paiknemise teostusjoonist maaomanik ei ole esitanud ning on avaldanud, et „ei võta enda kanda valla kavandatava omandamise tõttu vajaliku täiendava uuringu tellimise kohustust ega sellise uuringu kulusid”. 
55.1. Ühisveevärgi torustikud ehitati Mändneeme tee piirkonda vee-ettevõtja OÜ Loo Vesi poolt välja 2007. aastal. Ihasalu tee 128 kinnisasjal paikneb ühisveevärgi torustiku rajamise järgselt tehtud ülesmõõdistuse kohaselt liitumispunkt koordinaatidel X6599118.5 Y566053.3. 

55.2. Haldusorganile teadaolevalt on Ihasalu tee 128 kinnisasja tarbimisleping vee-ettevõtjaga OÜ Loo Vesi sõlmitud 27.06.2020. Sellele eelnevalt tarbiti vett Ihasalu tee 128 kinnistul paiknevast kaevust, mis oli ette nähtud elamu ehitusprojektis (koostatud 1993. a, väljastatud ehitusluba 24.01.1996). Projekti kohaselt paiknes kaev elamu kõrval elamu ja Mändneeme tee vahelisel alal. Elamu ehitusloaga oli hõlmatud veetorustik, mis kulges kaevust majani. 

55.3. Kinnistu veevärgi- ja kanalisatsioonitorustiku (sh. abiseadmete) rajamiseks, kui neid ei näe ette hoone või mõni muu projekt, tuleb esitada ehitusteatis ja ehitusprojekt. See nõue kehtib nii hetkel, kui kehtis tarbimislepingu sõlmimise ajal juba alates ehitusseadustiku kehtima hakkamisest 2015. aastal. Samuti sellele eelnenud ehitusseaduse järgi oli ehitise tehnosüsteemi rajamise või selle asendamise puhul nõutav kohaliku omavalitsuse kirjalik nõusolek. Ehitisregistrist nähtuvalt on Ihasalu tee 128 kinnisasjal eramu (EHR kood 116069048) ja 0,4 kv elektri õhuliin (EHR kood 220531448). Kinnistusisese veetorustiku rajamise kohta ehitisregistris andmed puuduvad, st ei ole esitatud nõutavat ehitisteatist koos projektiga või küsitud (enne 2015) kirjalikku nõusolekut. 
55.4. Eelnevast tulenevalt nähtub, et maaomanik jätnud täitmata ehitise omaniku kohustused esitada enne ehitama asumist omavalitsusele seaduses nõutud dokumendid. Kuivõrd maaomanik on oma kohustusi rikkunud, ei ole ka käesoleva ajahetkel omavalitsusel usaldusväärset teavet Ihasalu tee 128 kinnistusiseste tehnovõrkude osas. Maaomanikul on ehitusseadustiku (lisa 2) kohaselt kohustus esitada kõnealuse veetorustiku kohta kasutusteatis ja ehitusprojekt. Juhul kui torustik on rajatud enne 01.07.2015, siis tuleb arvestada EhSRS § 28 ja EhS § 18 sätestatut, mille kohaselt võib lugeda ehitise kasutamine teavitatuks vastavate dokumentide esitamisel, mis tõendavad ehitise nõuetele vastavust tagantjärele.
55.5. Sõltumata sellest, et tehnovõrkude asukoha küsimus on tõstatunud kinnisasja omandamise menetluses, ei pea kohalik omavalitsus ehitise omaniku seadusjärgseid kohustusi täitma tema asemel. Maaomanikul on kohustus ehitisregistris registreerida kinnistusisene veetorustik, selleks on vajalik esitada kasutusteatis ja projekt, kui projekti ei ole, siis rajatise ülesmõõdistus ehk teostusjoonis. Kui teatise menetlemise käigus selgub, et olemasolev veetorustik paikneb Mändneeme tee lõik 1 kinnisasjal, mille on selleks ajahetkeks omandanud Jõelähtme vald, siis on maaomanikul võimalik taotleda Jõelähtme vallalt piiratud asjaõiguse seadmist oma rajatise tarbeks. Sellise piiratud asjaõiguse lepingu sõlmimise kulud kannab Jõelähtme vald, sest piiratud asjaõiguse seadmise vajadus tuleneb sel juhul otseselt kinnisasja avalikes huvides omandamisest (kui omandamist ei toimuks, puuduks maaomanikul vajadus lepingu sõlmimiseks).
55.6. Isegi kui Mändneeme tee lõik 1 kinnisasjal paikneb maaomaniku veetorustik, siis haldusorgan seda ülesse ei kaeva, selle ümberpaigutamist maaomanikult ei nõua ega selle kasutamist ei takista, sõltumata sellest, kas piiratud asjaõiguse seadmist taotletakse või mitte. Siiski torustiku tegeliku paiknemise info asjakohastes registrites kajastumine vähendab oluliselt riski, et mingite avaliku tee ekspluateerimisega seotud tööde käigus (nt tänavavalgustuse rajamine) rajatis kahjustatud saab.
55.7. Vallavolikogu peab vajalikuks siiski märkida, et veetorustiku paiknemine Mändneeme tee lõik 1 maaüksusel on ebatõenäoline. Maaomanik ei ole oma seisukohtades olnud järjekindel, alustuseks esitanud justkui faktilise teabe torustike paiknemise kohta, seejärel nö pehmendanud seda oma mälule tuginevaks teabeks, maaomanikul puuduvad mistahes usutavust kinnitavad tõendid (nt fotod) või ta ei esita neid menetlusse. Siiski on maaomanik püüdnud haldusorganit veenda milleski, mis ei ole eluliselt usutav: et veetorustik on rajatud liitumispunktist kaarega tee äärt kasutades elamuni selliselt, et torustiku kogupikkus on 54,4 meetrit (maaomaniku 01.06.2026 kirja lisaks esitatud joonisel toodud pikkused MKDN25-1-: „L=8,8“, „L=23,8“ ja „L=21,8“). Arvestades, et liitumispunktist otse majani oleks torustiku pikkus ca 28 meetrit ning tehniliselt kõige otstarbekam ja mõistlikum varasemalt olemasoleva tehnovõrgu ärakasutamise kaudu uue torustiku vedamine kuni olemasoleva kaevuni ca 21 meetrit, siis on ilma vastavate tõenditeta sügavalt kaheldav maaomaniku poolt esitletud veetorustiku paiknemine ja asukoht. Keskmine mõistlik isik maaomaniku poolt kirjeldatud viisil torustikku ei rajaks – see on ebamõistlik ja ebaotstarbekas nii majanduslikult, töömahult kui ka hilisema hooldamise ja käitamise mõistes.
55.8. Mändneeme tee alguses paikneva tõkkepuu elektriga varustamiseks on rajatud elektrikaabel Ihasalu tee 128 elamuni ning elektritoite sai tõkkepuu elamu elektrikilbist. Maaomanik on esitanud joonise (01.06.2026 kirja lisa), mille kohaselt kulgeb elektrikaabel tõkkepuust paralleelselt teega põhjasuunas 19,3 meetrit (-L=19,3-) ning suundub siis idasuunda otse Ihasalu tee 128 elamuni 21,8 meetri pikkuses lõigus (NYY-J3x1,5-). 
55.9. Menetluses kogutud andmete pinnalt on tõendatud, et elektrikaabli tõkkepuu varustamiseks rajas ja paigaldas Mändneeme tee 16 kinnisasja omanik. Elektrikaabli paigaldanud isik on esitanud joonise ja kaabli rajamisest 2009. aastal tehtud fotod ning nende pinnalt on tuvastatav, et elektrikaabel ei kulge mitte paralleelselt teega nii nagu maaomanik on avaldanud, vaid tõkkepuust diagonaalis otse elamuni, sh maaomaniku poolt viidatust hoone teise nurka, kus Mändneeme tee 16 kinnisasja omaniku sõnul paikneb elektrikilp. Esitatud fotodest nähtub, et elektrikaabel jõuab hoonesse hoone nurgas mitte seina keskel, nagu on maaomanik oma joonisel näidanud. Seejuures arvestades elektrivõrgu paiknemist ja asukohta Ihasalu tee 128 kinnisasjal juba enne elamu rajamist ja maa omandamist, on elektrikaabli rajanud isiku poolt avaldatud hoone sisese elektrikilbi paiknemise asukoht loogiline ja eluliselt usutav. Maaomaniku poolt näidatud asukohas, st avaliku elektrivõrgu paiknemise suhtes elektrikilbi elamu teises küljes paiknemine  on samadel põhjustel ebausutav, kui punktis 55.6 kirjeldatud veetorustiku puhul.
55.10. Seega ei ole kahtlust, et Mändneeme tee lõik 1 maaüksusel paikneb mingis osas elektrikaabel, kuid see ei paikne asukohas, mida on maaomanik avaldanud. Sellest sõltumata ei tekitata kinnisasja osa avalikes huvides omandamise käigus nimetatud elektrikaabliga seonduv maaomanikule mistahes kahju, mida tuleks hüvitada. Esmalt ei ole kõnealuse kaabli näol tegemist Ihasalu tee 128 elamut teenindava tehnovõrguga vaid kolmandale isikule kuuluva tõkkepuu teenindamiseks rajatud tehnovõrguga. Ehk maaomanik ei vaja kõnealuse kaabli olemasolu oma elamu (edaspidiseks) kasutamiseks, seega ei vaja selle talumiseks piiratud asjaõigust. Sh on maaomanik ka ise avaldanud, et kõnealune elektrikaabel on elektrikilbist lahti ühendatud. Mändneeme tee 16 maaomaniku sõnul ei ole tõkkepuu olnud ca poolteist aastat kasutusel, sest sel puudub elektritoide. Teadaolevalt on maaomanik selle pooleteise aasta jooksul oma elamut endiselt eesmärgipäraselt kasutanud. 
55.11. Teisalt on kõnealuse elektrikaabli kinnisasjale rajanud maaomaniku nõusolekul kolmas isik oma vahendite eest ning maksnud selle kasutamise ja talumise eest ka tasu. Maaomanik ise on avaldanud, et „Kaabli ajutise paiknemise ja paigalduse kooskõlastas minuga suuliselt mitte valla poolt nimetatud isik. Kaabli rajamise ja talumise iseloom oli ajutine, seega ei sõlmitud siduvat lepet, servituuti ega tasu.„ Seega on vallavolikogu seisukohal, et kuivõrd maaomanik ei ole elektrikaablit ise rajanud, selle eest tasunud, ei pea sellega seoses mistahes ümberkorraldusi/‑paigaldusi jms tegema ning ka mingit pikaajalist siduvat kokkulepet kaabli talumistasu kohta ei ole maaomanikuga sõlmitud, mille tõttu saaks tekkida saamata jäävat tulu, siis ei kuulu elektrikaabliga seonduv maaomanikule hüvitamisele. Kui Mändneeme tee äärest eemaldatakse peale tee avalikku kasutusse võtmist seal hetkel paiknev tõkkepuu, siis on kõnealune elektrikaabel ka lõplikult kasutusest välja langenud. Maaomanikul tuleb kasutusest väljalangenud elektrikaabli kinnisasjalt eemaldamise osas pöörduda elektrikaabli omaniku poole.
Ülejäänud kinnistu arendusvõimaluste kadumine

56. Maaomanik on seisukohal, et kinnisasja osa omandamise tõttu ei ole tal võimalik enam soovitud mahus järele jäävat kinnisasja jagada, st ühe võimaliku ehituskrundi võrra väheneb tema arendusperspektiiv. Samuti, et tee avalikku kasutusse võtmisega ei ole võimalik tal olemasolevat elamut läänesuunaliselt enam laiendada. Vallavolikogu ei nõustu kummagi seisukohaga järgmistel põhjustel.

56.1. Jõelähtme vallal ei ole teada, kas ja millised on maaomaniku kavatsused olemasolevat elamut laiendada (sellekohaseid taotlusi ei ole esitatud). Sellest sõltumata leiab vallavolikogu, et Mändneeme tee avalikku kasutusse võtmine ei piira olemasoleva elamu laiendamist. Mändneeme tee lõik 1 maaüksusel paikneva tee avalikku kasutusse võtmisel kohaldub EhS § 71 lg 3, st tee kaitsevöönd on 10m tee servast, kui lg 4 alusel seda ei vähendata. Tee kaitsevööndis tegutsemise piirangud on sätestatud EhS § 72. Ehitise kaitsevööndi eesmärk on kaitsta ehitist ning tagada selle ohutu ja eesmärgipärane kasutamine (EhS § 70 lg 1). Seega, kui maaomanik soovib olemasolevat elamut läänesuunas laiendada, siis teekaitsevööndi väliselt on võimalik seda teha 12 meetri ulatuses ning juhul kui maaomanik tõepoolest soovib teele veelgi lähemale ehitada, on see võimalik Jõelähtme valla nõusolekul. Küsitav on muidugi, arvestades maaomaniku etteheiteid müra ja tee ohtlikkuse jms osas, kas ehitise laiendamise soov selles suunas on tegelik või hoopis otsitud paljasõnaline etteheide. 
56.2. Kehtiva üldplaneeringu järgi asub Ihasalu tee 128 maaüksus hajaasustuses metsamaal, kus kehtiva üldplaneeringu kohaselt ei moodustata elamuehituseks alla 7000 m2 suuruseid krunte (koostamisel olev üldplaneering näeb samuti ette, et metsamaal alla 7000 m2 suuruseid krunte elamuehituse eesmärgil ei moodustata). Ihasalu tee 128 kinnistul kehtib looduskaitseseaduse järgne tingimus, et metsaalal ulatub ehituskeeld ranna või kalda piiranguvööndi lõpuni (LKS § 38 lg 1 p 2 ja lg 2, § 37 lg 1 p 1), ehk 200 meetrit (ehituskeeluvööndit koostamisel oleva üldplaneeringuga kõnealusel alal tulenvalt Keskkonnaameti keeldumisest ei vähendata). Ihasalu tee 128 kinnistu idapoolses otsas puudub käesoleval ajal maakatastri põhikaardi andmete kohaselt häil. 
56.3. Ihasalu tee 128 kinnisasja oli enne kinnisasja osa sundvõõrandamist võimalik jagada väljapoole ehituskeeluvööndit jäävas osas vastavalt kehtiva üldplaneeringu tingimustele (7000 m2 suurused krundid) ja taotleda projekteerimistingimustega ehitusõigus 4 krundile (ehituskeeluvööndist väljapoole jääva ala ulatus ca 24 282 m2/7000m2=3,468, st viimane krunt on võimalik moodustada nii, et ehituskeeluvööndis olev ala jääb krundi koosseisu, kuid hoonestatav ala ehituskeeluvööndist väljapoole). 
56.4. Peale Mändneeme tee lõik 1 kinnisasja sundvõõrandamist on järelejäänud ulatuses Ihasalu tee 128 kinnisasja võimalik jagada elamuehituse eesmärgil endiselt 4-ks krundiks (ehituskeeluvööndist väljapoole jääva ala ulatus ca 23 701 m2/7000m2=3,385, st viimane krunt on võimalik moodustada nii, et ehituskeeluvööndis olev ala jääb krundi koosseisu, kuid hoonestatav ala ehituskeeluvööndist väljapoole).
56.5. Eelnevast tulenevalt on maaomaniku väited võimaliku ehitusõiguse vähenemise osas alusetud ning maaomanikul ei teki Mändneeme tee lõik 1 sundvõõrandamisega ehitusõiguse vähenemisest tulenevat kahju või saamata jäävat tulu. Asjaolu, et maaomanikku neli ehituskrunti lihtsate maakorraldustoimingute ja projekteerimistingimuste kaudu ei rahulda, ei anna alust väita kahju tekkimist. Enamaid krunte saab maaomanik kavandada detailplaneeringu käigus ning seda on talle ka menetluse kestel korduvalt selgitatud.

Tee rajamine

57. Maaomanik on osades menetlusdokumentides väitnud, et ta on tee rajanud ja selle rajamiskulu tuleks talle hüvitada. Maaomanik ei ole mistahes dokumentaalseid tõendeid tee osas kantud kulude kohta esitanud ning menetluse käigus kogutud teabe pinnalt ei ole vallavolikogul alust asuda seisukohale, et maaomanik on tee ehitanud või sellega seoses kulutusi kandnud. Maaomanik on ise rõhutanud, et Ihasalu tee 128-l on olemas iseseisev juurdepääs Ihasalu teelt ning teadaolevalt see olnud juurdepääsuna kasutusel alates 1991. aasta maaeralduse alusel maa-ala kasutusele võtmisest.
57.1. Nagu eelpool kirjeldatud, siis juurdepääsutee, mis täna on Mändneeme tee, tekkis nõukogude ajal metsamassiivi kuivendamiseks rajatud kuivenduskraavi kaevamisel. Tegemist oli kuni vähemalt kuni 1991. aastani pinnasteega (tuvastatud varaseimast teadaolevast geoalusest, 1991 a maaeralduse juures). Menetluses on selgitatud, et umbes 1994. aastal kattis tee killustikuga Mändneeme tee 10a kinnisasja omanik ning sellele järgnevalt korraldati tee freesasfaldiga katmine ning pindamine Mändneeme tee 4a, Mändneeme tee 5, Mändneeme tee 10, Mändneeme tee 10a ja Mändneeme tee 16 omanike vahenditest ja korraldamisel. Jõelähtme vallal on pikaaegsete teenistujate teadmistele tuginedes teada, et Ihasalu ja Mändneeme tee pindamine ja korda tegemine toimus kohalike elanike eestvedamisel ja vahenditest, mitte omavalitsuse panusel. 

57.2. Tee ehituse rahastamises ja korraldamises osalenud isik, kes mh on osalenud iga teega seotud hooldus ja parendustegevustes, on selgesõnaliselt avaldanud, et Ihasalu tee 128 maaomanik ei ole kunagi ühessegi tegevusse, mis teega seoses on kohalike elanike poolt tehtud, ise rahaliselt panustanud.

57.3. Samade kinnisasjade omanikud paigaldasid liikluskorraldusvahendeid, kandsid iga-aastaseid tee korrashoiukulusid ja korraldasid teehoolet kuni kohalik omavalitsus asus tee kasutamiseks vajalikke töid ise teostama. Ihasalu tee 128 kinnisasja omanik kirjeldatud tegevustes ega kulude kandmises ei osalenud.
57.4. EhS § 19 alusel lasub ehitise korrashoiu kohustus ehitise omanikul. EhS § 19 lg 1 kohaselt peab omanik tagama ehitise, ehitamise ja ehitise kasutamise vastavuse õigusaktidest tulenevatele nõuetele. Muuhulgas peab omanik EhS § 19 lg 1 p 4 järgi tagama ehitise korrashoiu ja kasutamise ohutuse. Teeomaniku kohustus tagada tema omandis oleval teel ohutu liiklemine on sätestatud LS § 6 lg-s 4, mille kohaselt peab liikluse korraldamise ning liikluskorraldusvahendite õige paigutuse ja korrasoleku tagama teeomanik või teehoiu korraldamise eest vastutav isik. Ühtegi ehitise omaniku kohustust ei ole Ihasalu tee 128 kinnisasja omanik teadaolevalt täitnud.

57.5. KAHOS § 12 lg 3 kohaselt viiakse hindamine läbi hüvitamise eesmärgil ja kahju hüvitamine on tegevus, mille eesmärk on kahju kannatava isiku asetamine olukorda, mis on võimalikult lähedane olukorrale, milles ta oleks olnud, kui omandamise asjaolu ei oleks esinenud. § 2 lg 1 kohaselt on sundvõõrandamine kinnisasja omandamine üldistes huvides õiglase ja kohese hüvitise eest. Seega KAHOS eesmärgi ja kahju hüvitamise mõttega ei ole mingil moel kooskõlas hüvitada maaomanikule kulutusi, mida maaomanik ei ole kinnisasjale kunagi teinud või muuta avalikes huvides omandatavat kinnisasja mingil moel tulu- või kasumiallikaks. Seega asetatakse eksperthinnangus toodud hüvitusväärtuse tasumisega juba maaomanik olukorda, milles ta oleks olnud, kui omandamise asjaolu ei oleks esinenud ning tee kui ehitise osas eraldiseisvaid hüvitisi ei tasuta.
58. Viimaseks peab vallavolikogu oluliseks maaomaniku kõikide vastuväidete ja seisukohtade osas ka seda, et maaomanik tegelikkuses ei ole näinud vähimatki probleemi selles, et teed teenindav osa kinnistust jagatakse välja, see saab kuuluma Jõelähtme valla omandisse ning sellel hakkab paiknema avalikult kasutatav tee. Veelgi enam – maaomanik on olnud valmis kõnealust maa-ala üle andma vallale tasuta. Seda juhul kui haldusorgan võimaldaks talle midagi, mida kehtiv õigus ette ei näe: lihtsate maakorraldustoimingute kaudu arendustegevust, ehitamist ehituskeeluvööndis jms. Avalik huvi ei saa olla maaomanikule rikastumise vahend. Jättes KAHOS-e detailse hüvitamise regulatsiooni kõrvale, siis juba põhiseadusest tulenevalt on omanikul õigus õiglasele hüvitisele (§ 32), mitte õigust üldiste huvide arvelt tulu teenida. Seega on täiesti lubamatu maaomanikul tema omandis ja valduses olevat avalikes huvides vajalikku ressurssi kasutada survevahendina, millega kaudu püüda mõjutada haldusorganit rikkuma kehtivat õigust. 
V Sundvõõrandamise tasu
59. Jõelähtme vald ei nõustu maaomaniku seisukohaga, et hüvitusväärtust kajastav 7. taseme kutselise hindaja poolt koostatud eksperthinnang ei kajasta omandatava kinnisasja osa õiget või õiglast väärtust ning tal on alust saada täiendavaid hüvitisi varalise ja mittevaralise kahju kohta. Kõiki maaomaniku sellekohaseid väiteid on käsitletud eelpool ning neid käesolevas peatükis ei korrata. 
59.1. Vallavolikogu ei nõustu ka maaomaniku etteheidetega, et hindajale oli lähteülesande andmisel antud puudulikku infot või mõjutati muul moel hindajat väärale tulemusele jõudma. Hindajale esitati teenistuja poolt 13.11.2025 tellimusega koos kõik menetluses eelnenud dokumendid: Jõelähtme Vallavalitsuse 16.01.2025 kiri nr 5-5/253, 23.04.2025 protokoll, maaomaniku 07.05.2025 kiri, Jõelähtme Vallavalitsuse 16.09.2025 kiri nr 5-5/253-14, maaomaniku 24.10.2025 kiri. Seega tehti hindajale kättesaadavaks kõik alusmaterjalid ja maaomaniku seisukohad, mida hindamisprotsessis tuleb käsitleda.
59.2. Maaomanikule on hindamisaruanne kätte toimetatud ja selle tulemus teatav olnud alates 2026 jaanuari keskpaigast, so käesolevaks ajaks 10 kuud. Maaomanikku teavitati hindamisaruande esitamisel ja kinnisasja omandamiseks pakkumuse tegemisel, et kui maaomanik ei nõustu hindamise tulemusega, on kinnisasja omanikul võimalik teha omapoolne põhjendatud ettepanek vastavalt KAHOS § 26 lg-le 7, siiski ei ole maaomanik 10 kuu jooksul võrdlevat hindamisaruannet või omapoolset põhjendatud ettepanekut esitanud vaid jäänud sõltumata talle antud selgitustest oma paljasõnaliste väidete juurde, et kõik on halvasti ja valesti.

60. Eksperthinnang on koostatud tuginedes asjakohasele metoodilisele alusele ja põhimõtetele. Eksperthinnangu peatükis 5.2 on selgitatud, et kuivõrd transpordimaa puhul ei ole tegemist vabal turul kaubeldavate varadega, siis ei ole selles osas turupõhise käsitluse rakendamine standardsel viisil võimalik ja seetõttu võetakse aluseks vara harilik väärtus. 

60.1. MHS § 8 lg 2 alusel on kehtestatud Vabariigi valitsuse määrusega nr 22 Kinnisasja erakorralise hindamise kord (Kord), mille § 13 lg 2 sätestab, et kui kinnisasja olemasolev või kavandatav kasutus on seotud tehnovõrgu- ja rajatise või teega, siis on tegemist aktiivse turu puudumisega ning § 12, et maa väärtusena võib kasutada maa maksustamishinda aktiivse turu puudumisel juhul, kui maa sihtotstarve vastab parimale kasutusele. 

60.2. Mändneeme tee lõik 1 maaüksuse parim ja ainuvõimalik kasutus on transpordimaa. Maa maksustamishind on MHS § 41 lg 1 kohaselt katastriüksusele maa korralise hindamise käigus andmekogude andmetele tuginevalt turupõhise maa väärtuse määramine.

60.3. Kuivõrd eelpooltoodust tulenevalt Mändneeme tee lõik 1 kinnisasjal maaomanikule kuuluvad muid sundvõõrandatavaid ehitisi ega rajatisi ei paikne ning tee ehitamiseks maaomanik ise kulutusi kandnud ei ole, siis saabki kuuluda hüvitamisele vaid maa väärtus, mida väljendab maa maksustamishind, mis MHS § 2 lg 1 kohaselt kajastab maatüki väärtust ilma sellel asuvate ehitiste, kasvava metsa, muude taimede ja päraldisteta.

60.4. Samuti on eksperthinnangus käsitletud vastavalt KAHOS § 13 ja § 14 sätestatule maaomanikule kinnisasja avalikes huvides omandamise käigus potentsiaalselt tekkida võivat kaasnevat kahju ja saamata jäävat tulu. Eksperthinnangu andja tuvastas, et kinnisasja avalikes huvides omandamise tõttu ei teki maaomanikule KAHOS § 13 lg 2 p-des 1-4 nimetatud otseselt kaasnevat varalist kahju. Samuti tuvastas eksperthinnangu andja kooskõlas Korra §-ga 31, mis sätestab, et hinnatakse selgelt tuvastatud ja tõendatud otsene varaline kahju, kuludokumentide alusel kinnisasja omandatavale osale viimase kümne aasta jooksul tehtud kasulikke kulutusi, et maaomanikule ei teki kinnisasja avalikes huvides omandamise tõttu mingit muud maaomaniku poolt väidetavat otseselt kaasnevat varalist kahju (p 5.2.3-5.2.4). Vallavolikogu nõustub kõikide eksperthinnangus toodud järeldustega neid käesolevas dokumendis kordamata, kuivõrd eksperthinnang on käesoleva otsuse lahutamatuks lisaks.
60.5. Kuna kaasnevaid kahjusid ja saamata jäävat tulu ei tuvastatud, võib KAHOS § 11 lg 2 kohaselt sundvõõrandamise tasu koosnedagi ainult kinnisasja väärtusest nii nagu eksperthinnangus on kajastatud. Eksperthinnangu järgi on aadressil Harju maakond, Jõelähtme vald, Neeme küla, Ihasalu tee 128 asuvast kinnisasjast tehtava hoonestamata äralõike hüvitamise eesmärgil hinnatav väärtus 600 (kuussada) eurot, (s.o. ca 1 eur/m2 äralõike hariliku väärtuse arvestuses), kaasnevat kahju ja saamata jäävat tulu ei ole. Äralõike pindala suhteliselt väikese muutuse (näiteks +/-10%) korral on äralõike harilik väärtus hinnatav sama ühikuväärtuse (ca 1 eur/m2) alusel.
60.6. Hindaja on kinnitanud eksperthinnangu kehtivust 29.09.2026. Sama väärtust kajastab Mändneeme tee lõik 1 maaüksuse hindamisleht.

60.7. Maakorraldustoimingute tulemusel on avalikes huvides omandatava äralõike suurus vähenenud, st esialgu arvatud 595 m2 asemel on avalikes huvides omandatava kinnisasja osa pindala 581 m2. Sellest tulenevalt on kinnisasja omandamisel hüvitatav summa 580,00 eur (ümardus vastavalt KAHOS § 11 lg 6). 
Täiendavad hüvitised

61. Sundvõõrandamise eest makstavale tasule KAHOS § 15 lg 1 sätestatud motivatsioonitasu ei lisandu, kuna seda kohaldatakse ainult kokkuleppelise omandamise korral ja käesoleval juhul ei ole kinnisasja omanik väljendanud valmidust kokkulepet sõlmida.

62. KAHOS § 17 lg 1 alusel makstakse kinnisasja omanikule menetluses osalemisega kaasneva asjaajamise eest ühekordset täiendavat hüvitist, mis vastab Statistikaameti avaldatud tehingule eelneva aasta keskmisele brutotunnipalgale 16 tunni eest. 

62.1. Käesoleva otsuse tegemise ajahetkel on Statistikaameti poolt avaldatud andmetest kättesaadavad brutopalga andmed 2026 II kvartal 2243 eurot, I kvartal 2135 eurot, 2025 IV kvartal 2155 eurot, III kvartal 2075 eurot. Mille keskmine on 2152 eurot. Sama ajavahemiku kalendaarse tööajafondi kohaselt oli töötunde ühes kuus keskmiselt 166,33 tundi. Seega keskmine tunnibrutopalk 12,937 eurot (2152/166,33). Seega 16 tunni eest on tasu 207,00 eurot. 
63. Eelnevast tulenevalt makstakse Eduard Neemele tasu kokku summas 787,00 eurot, millest 580,00 on sundvõõrandamise tasu ning 207,00 eurot asjaajamistasu.
Lähtudes eeltoodust ja võttes aluseks kinnisasja avalikes huvides omandamise seaduse § 2 lg 1, § 3 lg 2, § 4 lg 1 p 8, § 11 lg-d 1 ja 2, § 17 lg 1, § 29 lg 1 ja § 30 lg 2, asjaõigusseaduse § 172 lg 1, Jõelähtme Vallavolikogu 12.09.2006 määruse nr 29 „Jõelähtme vallavara valitsemise kord“ § 34 lg 1 p 1 ja lg 2 Jõelähtme Vallavolikogu

o t s u s t a b :

1. Sundvõõrandada kinnisturegistriosa nr 4989602 koosseisu kuuluv Jõelähtme vald Neeme küla Mändneeme tee lõik 1 (katastritunnus 24501:001:3723, sihtotstarve 100% transpordimaa, pindala 581 m2) katastriküksus Jõelähtme valla (registrikood 75025973) omandisse.
2. Määrata sundvõõrandamise tasuks 580,00 eurot vastavalt 1Partner Kinnisvarakonsultandid OÜ 7. taseme kutselise hindaja Ardi Johanson 13.01.2026 eksperthinnangule nr 303/1225H (lisa 1) ja 28.09.2026 kinnitusele hinnatud väärtuse muutumatuse kohta (lisa 2).

3. Määrata asjaajamiskulude hüvitiseks 207,00 eurot. 

4. Maksta Eduard Neeme (ik 36209210302) arvelduskontole tasu kokku summas 787,00 (seitsesada kaheksakümmend seitse) eurot viivitamatult peale arvelduskonto andmete esitamist.
5. Anda Eduard Neemele (registrikood 36209210302) punktis 1 nimetatud kinnisasja valduse vabatahtlikuks üleandmise tähtajaks 19.11.2026.

6. Jõelähtme Vallavalitsusel esitada sundvõõrandamise otsuse jõustumisel kinnistusosakonnale kinnistamisavaldus katastriüksusele 24501:001:3723 uue registriosa avamiseks ja avatud registriosa kinnisasja omandi ülekandmiseks Jõelähtme vallale.
7. Juhul kui Ihasalu tee 128 (kinnisturegistriosa nr 4989602, mille koosseisu kuulub katastriüksus nr 24501:001:3724) omanik esitab põhjendatud ja tõendatud taotluse reaalservituudi seadmiseks tehnovõrgu (so veetorustik) talumiseks Mändneeme tee lõik 1 (katastriüksuse 24501:001:3723) maaüksuse kohta avatavale registriosale, siis nõustuda reaalservituudi seadmisega alljärgnevatel tingimustel:

7.1. Reaalservituut seatakse maksimaalselt olemasoleva tehnovõrgu kaitsevööndi ulatuses;
7.2. Reaalservituut seatakse ainult käesoleva otsuse tegemise ajahetkel olemas olnud tehnovõrgule;

7.3. Reaalservituut seatakse käesoleva otsuse tegemise ajahetkel olemas olnud tehnovõrgule tähtajatult ja tasuta; 

7.4. Reaalservituudi seadmisega kaasnevad tehingukulud (notari tasu ja riigilõiv) kannab Jõelähtme vald.
8. Käesoleva otsuse peale võib esitada vaide Jõelähtme Vallavolikogule (Postijaama tee 7, Jõelähtme küla, Jõelähtme vald Harjumaa) haldusmenetluse seaduses sätestatud korras 30 päeva jooksul, arvates päevast, millal isik vaidlustatavast otsusest teada sai või oleks pidanud teada saama, või esitada kaebuse Tallinna Halduskohtule (Pärnu mnt 7, Tallinn) halduskohtumenetluse seadustikus sätestatud korras 30 päeva jooksul, arvates otsuse teatavakstegemisest.

9. Otsus jõustub teatavakstegemisest.

Jaak Aab
vallavolikogu esimees

